**MINISTARSTVO MORA, PROMETA I INFRASTRUKTURE**

**NACRT**

**PRIJEDLOG**

**ZAKONA O LUČKIM KAPETANIJAMA**

**Zagreb, svibanj 2018. godine**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u članku 2. stavku 4. podstavku 1. Ustava Republike Hrvatske („Narodne novine“, broj 85/2010 - pročišćeni tekst, 5/14 - Odluka Ustavnog suda Republike Hrvatske).

**II. OCJENA STANJA, OSNOVNA PITANJA KOJA SE UREĐUJU ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

**a) Ocjena stanja**

Zakon o lučkim kapetanijama (»Narodne novine«, br. 124/97) na snazi je od 28. studenog 1997. godine. Tim su Zakonom uređena osnovna pitanja ustroja pomorskih lučkih kapetanija u sastavu ministarstva nadležnog za pomorstvo, opseg njihovih poslova i ovlasti u obavljanju nadzora plovidbe u unutrašnjim morskim vodama i teritorijalnom moru Republike Hrvatske, traganja i spašavanja ljudskih života i imovine na moru, inspekcijskim poslovima sigurnosti plovidbe i nadzora nad pomorskim dobrom, poslovima vođenja upisnika i očevidnika pomorskih objekata, izdavanja pomorskih knjižica, utvrđivanja stručne osposobljenosti pomoraca za stjecanje zvanja u pomorstvu, te drugim upravnim, stručnim i tehničkim poslovima sigurnosti plovidbe na moru prema posebnim propisima, kao i odredbe u svezi službenih oznaka, odora, te naknada za pojedine poslove i ishođenje pojedinih isprava lučkih kapetanija.

Od stupanja na snagu Zakon o lučkim kapetanijama nije mijenjan ni dopunjavan tako da pojedine odredbe nisu usklađene s posebnim propisima kojima se uređuje ustrojstvo državne uprave i službenički odnosi.

Zakonom o plovidbi unutarnjim vodama („Narodne novine“, br. 19/98), te kasnije Zakonom o plovidbi i lukama unutarnjih voda („Narodne novine“, br. 109/07, 132/07, 51/13 i 152/14) uređena su pitanja ustroja i rada lučkih kapetanija unutarnje plovidbe kao područnih jedinica ministarstva nadležnog za poslove unutarnje plovidbe.

Premda je do 1997. godine sustav lučkih kapetanija na jedinstveni način obuhvaćao pomorske kapetanije i kapetanije unutarnje plovidbe kao područne jedinice nadležnog ministarstva sa srodnom organizacijskom strukturom i poslovima, nakon te godine donošenjem gore navedenih propisa razdvajaju se funkcije sigurnosti plovidbe na moru od funkcija sigurnosti plovidbe na unutarnjim vodama. Dosadašnja primjena Zakona o lučkim kapetanijama i Zakona o plovidbi i lukama unutarnjih voda ukazala je na čitav niz problema i na potrebu donošenja novog Zakona kojim će se opet na jedinstven način organizirati i osuvremeniti djelovanje državne uprave nadležne za sigurnost plovidbe u cjelovit i jedinstven sustav sigurnosti plovidbe Republike Hrvatske.

Pojedini poslovi koji su dani u nadležnost lučkim kapetanijama obavljaju se bez prekida 24 sata svih 365 dana godišnje, zahtijevaju stalnu dostupnost pojedinih djelatnika i njihovu žurnu reakciju. Drugi, poput inspekcijskog nadzor brodova u međunarodnoj plovidbi, obavljaju se sukladno preuzetim međunarodnim standardima i izvan Republike Hrvatske. Uz ove pojedinačne specifičnosti, općenito skoro svi poslovi sigurnosti plovidbe usko su povezani s aktivnostima na moru koje su izrazito sezonskog karaktera te se tako tijekom turističke sezone opseg pojedinih poslova lučkih kapetanija i ispostava lučkih kapetanija poveća i nekoliko desetaka puta u odnosu na ostatak godine.

Zbog svega navedenog nužnost prilagodbe u organizaciji rada i radnom vremenu u okviru općih propisa koji se odnose na državnu službu suočena je sa značajnim poteškoćama i zaprekama koje utječu na efikasnost ali i na ekonomičnost cjelokupnog sustava.

Od stupanja na snagu navedenih zakona, u nadležnost Ministarstva mora, prometa i infrastrukture i lučkih kapetanija posebnim propisima stavljen je čitav niz novih poslova i zadaća. Tako su temeljem preuzetih obveza od početka procesa pristupanja Republike Hrvatske Europskoj uniji kao i novih zakonskih odredbi u nadležnost lučkih kapetanija dodani slijedeći novi poslovi:

* 24-satni operativni nadzor i upravljanje pomorskim prometom (VTS), plovidbom i peljarenjem u području unutarnjih morskih voda, teritorijalnog mora i Zaštićenog ekološko-ribolovnog pojasa Republike Hrvatske, te nadzora provedbe pravila plovidbe
* pružanje riječnih informacijskih servisa u riječnom prometu
* utvrđivanje mjesta zakloništa u slučajevima pomorskih nesreća većeg opsega
* poslovi vezani za uklanjanje podrtina i potonulih stvari
* tehnički nadzor ispravnosti pomorskih objekata (eng. Flag State Implementation)
* nadzor stavljanja na tržište rekreacijskih plovila i pomorske opreme
* poslovi prijave i odjave preko 15.000 hrvatskih pomoraca kod nadležnih zavoda za mirovinsko i socijalno osiguranje radi provedbi socijalne i porezne reforme za hrvatske pomorce
* poslovi vođenja upisnika jahti
* izdavanje biometrijskih identifikacijskih isprava za hrvatske pomorce sukladno zahtjevima međunarodne konvencije ILO 185 i
* sudjelovanje u radu i suradnja s Europskom agencijom za sigurnost plovidbe.

Postojeći Zakon o lučkim kapetanijama samo djelomično definira teritorijalnu nadležnost pomorskih lučkih kapetanija budući da ne definira nadležnost lučkih kapetanija na morskom prostoru unutarnjih morskih voda, teritorijalnog mora, zaštićenog ekološko ribolovnog pojasa i epikontinentalnog pojasa Republike Hrvatske, što predstavlja značajan problem u provedbi zadanih ovlasti. Istovremeno postojeći Zakon o plovidbi i lukama unutarnjih voda definira područja nadležnosti lučkih kapetanija unutarnjih voda na način koji u bitnome otežava provedbu plovidbenih propisa. Područja teritorijalne nadležnosti pojedinih lučkih kapetanija unutarnjih voda obuhvaćaju područja više županija uključujući i županije u kojima su sjedišta pomorskih lučkih kapetanija.

Posljedica ovako definiranih nadležnosti, kako mjesnih tako i stvarnih, su neefikasna usluga građanima i gospodarskim subjektima koji za rješavanje svojih zahtjeva ne odlaze u najbližu lučku kapetaniju nego u nadležnu lučku kapetaniju, koja je u nekim slučajevima udaljena i više od 500 kilometara. Tako pomorac iz Osijeka ovjeru svoje plovidbene službe u pomorskoj knjižici mora obaviti u Lučkoj kapetaniji Rijeka, a vlasnik čamca na Neretvi mora prijaviti plovidbenu nesreću Lučkoj kapetaniji Sisak.

Inspektori i ovlašteni državni službenici Ministarstva i lučkih kapetanija obavljaju inspekcijske poslove temeljem odredbi Pomorskog zakonika („Narodne novine“, br. 181/04, 76/07, 146/08, 61/11, 56/13 i 26/15), Zakona o plovidbi i lukama unutarnjih voda, Zakona o pomorskom dobru i morskim lukama („Narodne novine“, br. 158/03, 100/04, 141/06, 38/09, 123/11 i 56/16), Zakona o hidrografskoj djelatnosti („Narodne novine“, br. 68/98, 110/98, 163/03, i 71/14), Zakona o sigurnosnoj zaštiti pomorskih brodova i luka („Narodne novine“, br. 124/09 i 59/12) i Zakona o prijevozu u linijskom i povremenom obalnom pomorskom prometu („Narodne novine“, br. 33/06, 38/09, 87/09, 18/11, 80/13 i 56/16), u kojima se na različite načine, a u pojedinim slučajevima i nepotpuno uređuju inspekcijske ovlasti i načini postupanja, što naravno predstavlja problem u obavljanju ovih poslova.

Iako su u zadnje vrijeme vidljivi pomaci po pitanju kadrovske problematike u Upravi sigurnosti plovidbe i pomorskim lučkim kapetanijama, kadrovsko stanje i dalje nije sasvim zadovoljavajuće, a u pojedinim ustrojstvenim jedinicama kao i u lučkim kapetanijama unutarnje plovidbe situacija je vrlo kritična.

Na dan 31. prosinca 2017. godine poslove iz nadležnosti Uprave sigurnosti plovidbe i lučkih kapetanija Ministarstva mora, prometa i infrastrukture, u samoj Upravi, Nacionalnoj središnjici za usklađivanje traganja i spašavanja na moru (MRCC Rijeka), Nacionalnoj središnjici za nadzor i upravljanje pomorskim prometom (VTS Hrvatska), 2 VTS centra, 12 lučkih kapetanija i 72 ispostave lučkih kapetanija, obavljalo je 367 državnih službenika i 8 namještenika čime je popunjenost u odnosu na 503 sistematizirana radna mjesta iznosila 75%.

Činjenica je da zapošljavanje u državnoj službi hrvatskim pomorcima nije atraktivno, dok na tržištu rada općenito postoji velik nedostatak hrvatskih brodaraca. Visoka kvaliteta hrvatskih pomoraca omogućuje im da na svjetskom tržištu radne snage ostvaruju višestruko veća primanja od svojih kolega u državnoj službi, pa i od onih s većom stručnom spremom. U provedbi zapošljavanja službenika pomorske i plovidbene struke značajnu poteškoću predstavlja priznavanje plovidbene službe kao odgovarajućeg radnog iskustva pomoraca i brodaraca što nije prepoznato kao specifičnost u propisima koji uređuju zapošljavanje državnih službenika.

Iako je još 2001. godine tadašnja Uprava pomorstva zajedno s 8 lučkih kapetanija na moru postala prva upravna organizacija u sustava državne uprave Republike Hrvatske koja je uspješno uvela sustav upravljanja kvalitetom sukladno zahtjevima međunarodne norme ISO 9001., do danas sustavom upravljanja kvalitetom nisu obuhvaćeni svi poslovni procesi i sve ustrojstvene jedinice. U segmentu pomorske administracije obveza uspostave i održavanja sustava upravljanja kvalitetom utvrđena je Direktivom 2008/106/EZ o minimalnoj razini osposobljavanja pomoraca, kako je izmijenja i dopunjena, Direktivom 2009/21/EZ o ispunjavanju zahtjeva države zastave, Međunarodnom konvencijom o standardima izobrazbe, izdavanju svjedodžbi i držanju straže pomoraca 1978, kako je izmijenjena i dopunjena (STCW Konvencija), Međunarodnim kodeksom za primjenu IMO instrumenata (III Code; eng. IMO Instruments Implementation Code) i Konvencijom Međunarodne organizacije rada br. 185 o identifikacijskim ispravama pomoraca. U sustavu sigurnosti plovidbe na unutarnjim vodama ne postoje slične obaveze, međutim primjena standarda upravljanja kvalitetom u svim poslovnim procesima trebala bi utjecati na poboljšanje kvalitete pružanja javnih usluga građanima i gospodarskim subjektima.

**b) Osnovna pitanja koja se trebaju urediti Zakonom**

Tri strateška dokumenta koja se odnose na lučke kapetanije: Strategija razvitka riječnog prometa u Republici Hrvatskoj (2008. – 2018.), („Narodne novine“, br. 65/08), Strategija pomorskog razvitka i integralne pomorske politike Republike Hrvatske za razdoblje od 2014. do 2020. godine („Narodne novine“, br 93/14) i Strategija razvoja javne uprave za razdoblje od 2015. do 2020. godine („Narodne novine“, br. 70/15) sadrže ciljeve koji se mogu svesti pod zajednički nazivnik, a to je podizanje kvalitete javnih usluga. Za ostvarenje ovog cilja kao i čitavog niza drugih potrebno je stvoriti zakonodavni okvir za uspostavu moderne i efikasne javne administracije.

Ovim prijedlogom Zakona se predviđa urediti institute bitne za učinkovitije i kvalitetnije obavljanje poslova sigurnosti plovidbe kroz:

* integriranje sustava pomorskih lučkih kapetanija i lučkih kapetanija unutarnje plovidbe
* jasno definiranje poslova sigurnosti plovidbe
* utvrđivanje granica teritorijalne nadležnosti lučkih kapetanija na moru s obzirom da administrativno-teritorijalne granice jedinica regionalne samouprave na moru nisu uređene niti jednim drugim propisom, a sve kako bi se povećala učinkovitost rada cijele službe, osigurala učinkovita i jasna provedba propisa iz područja sigurnosti plovidbe i zaštite okoliša od onečišćenja s pomorskih objekata
* redefiniranje teritorijalne nadležnosti lučkih kapetanija u dijelu koji se odnosi na plovidbu unutarnjim vodama u svrhu pružanja efikasnije i učinkovitije usluge građanima i gospodarskim subjektima
* kategorizaciju ispostava lučkih kapetanija
* uređenje prava državnih službenika koji su kao članovi posade ukrcani na javne brodove lučkih kapetanija
* uređenje specifičnosti organizacije rada i radnog vremena ustrojstvenih jedinica koje rade 24 sata 365 dana u godini radi potrebe kontinuiranog obavljanja poslova sigurnosti plovidbe, pomorskih graničnih prijelaza, sezonskog opterećenja tijekom ljetnog perioda te iz tih razloga utvrditi uvjete preraspodjele radnog vremena
* detaljnije definiranje ovlasti, prava i dužnosti svih državnih službenika koji obavljaju poslove sigurnosti plovidbe te stručno osposobljavanje
* omogućavanje jednostavnijeg zapošljavanja pomoraca i brodaraca na kopnu nakon prestanka plovidbene službe i
* implementaciju međunarodnih standarda upravljanja kvalitetom u pružanju javnih usluga lučkih kapetanija.

Ovim prijedlogom Zakona se predviđa također i usklađenje s propisima Europske unije kroz:

* Utvrđivanje institucionalne nadležnosti pojedinih ustrojstvenih jedinica za obavljanje poslova državne uprave i posebnih ovlasti ovlaštenih službenika kao obveze u skladu sa zahtjevima Direktive 2002/59/EK, Direktive 2009/17/EZ, Direktive Komisije 2011/15/EU, Direktive Komisije 2014/100/EU
* Uspostavu, održavanje i stalno unaprjeđivanje sustava upravljanja kvalitetom u skladu sa zahtjevima Direktive 2008/106/EZ o minimalnoj razini osposobljavanja pomoraca, kako je izmijenjena i dopunjena Direktivom 2012/35/EU i Direktive 2009/21/EZ Europskog parlamenta i Vijeća od 23. travnja 2009. o ispunjavanju zahtjeva države zastave.

**c) Posljedice koje će proisteći donošenjem Zakona**

Tradicionalno, sustav lučkih kapetanija na prostoru Republike Hrvatske postoji u kontinuitetu od austrijskog „Državnog proglasa o pomorstvu“ iz 1774. godine, dok odgovarajuće koordinativno tijelo ili tijela lučkih kapetanija (središnji upravni organi) postoje još od 1850. godine iz kojeg razloga se ovim prijedlogom Zakona zadržava tradicijski identitet i organizacija lučkih kapetanija i središnje uprave kao okosnice vlasti na moru i u pomorstvu te osigurava status Republike Hrvatske kao suvremene pomorske države utemeljene na 244 godine tradicije upravno-administrativnog sustava lučkih kapetanija. Također, predloženim rješenjima službe sigurnosti pomorske i unutarnje plovidbe, kao srodne, organiziraju se u jedinstven sustav sigurnosti plovidbe Republike Hrvatske sastavljen od svih lučkih kapetanija, službe traganja i spašavanja na moru te službi za upravljanje pomorskim i riječnim prometom.

U tom pogledu, uspostavit će se suvremeni zakonski okvir usklađen s pravnom stečevinom Europske unije kao temelj za efikasniju organizaciju obavljanja poslova od javnog i općeg interesa, te poslova od posebnog interesa za Republiku Hrvatsku u segmentu sigurnosti plovidbe, sigurnosne zaštite i zaštite okoliša od onečišćenja s pomorskih objekata i objekata unutarnje plovidbe kao preduvjet za održivi razvoj hrvatskog pomorstva i unutarnje plovidbe, kao i gospodarskih djelatnosti vezanih za more, priobalje i unutarnje vode.

Utvrdit će se sveobuhvatne granice administrativno-teritorijalne nadležnosti lučkih kapetanija, a sve kako bi se povećala učinkovitost rada cijele službe u provedbi propisa iz područja sigurnosti plovidbe i zaštite okoliša od onečišćenja s pomorskih objekata i plovnih objekata unutarnje plovidbe.

Utvrđivanjem obveze uspostave posebne organizacije rada i radnog vremena za obavljanje poslova vođenja upisnika brodova u međunarodnoj plovidbi i izdavanja svjedodžbi pomorcima i brodarcima na brodovima hrvatske zastave u međunarodnoj plovidbi očekuje se brže i efikasnije pružanje ovih javnih usluga. Zajedno s ranije pokrenutim aktivnostima koje su usmjerene na jačanje konkurentnosti hrvatske zastave, ovo bi u konačnici trebalo dovesti i do ostvarenja postavljenih strateških ciljeva vezanih za porast ukupne tonaže hrvatske flote.

Uspostavit će se sustav upravljanja kvalitetom za sve poslovne procese sukladno zahtjevima europskih i međunarodnih propisa, ali i za sve poslove iz nadležnosti Uprave sigurnosti plovidbe i lučkih kapetanija s ciljem osiguranja trajne uspješnosti organizacije u ostvarivanju postavljenih strateških ciljeva, te optimalnog raspolaganja sredstvima državnog proračuna Republike Hrvatske.

Veliku većinu državnih službenika Uprave sigurnosti plovidbe i lučkih kapetanija čine osobe pomorske ili brodarske struke. Specifičnosti ovih zanimanja prepoznate su u nizu propisa Republike Hrvatske pa se tako i ovim Zakonom propisuju posebni uvjeti u pogledu prihvatljivog radnog iskustava koji uzimaju u obzir specifičnosti plovidbene službe. Osim toga i rad državnih službenika koji su kao pomorci ukrcani na javnim brodovima lučkih kapetanija uređuje se na način kako je to postojećim propisima utvrđeno za pomorce u nacionalnoj plovidbi vodeći računa da su oni istovremeno i državni službenici. Ove mjere trebale bi pridonijeti poboljšanju kadrovskog stanja u Upravi sigurnosti plovidbe i lučkim kapetanijama uz istovremeno omogućavanje jednostavnijeg zapošljavanja pomoraca i brodaraca na kopnu, nakon prestanka plovidbene službe.

Vlada Republike Hrvatske je na sjednici održanoj 16. ožujka 2017. godine donijela Odluku o pokretanju postupka za ustrojavanje posebnog studija „Vojno pomorstvo“ (Narodne novine br. 24/17), u svrhu jedinstvenog obrazovanja pomorskih časnika za sva tijela državne uprave koja djeluju u području pomorske sigurnosti. Temeljem navedene Odluke između Vlade Republike Hrvatske i Sveučilišta u Splitu sklopljene je dana 28. travnja 2017. godine Sporazum o ustrojavanju posebnog studija „Vojno pomorstvo“. Ovim Zakonom stvaraju se preduvjeti za zapošljavanje studenta koji će uspješno završiti navedeni studije za potrebe Ministarstva mora, prometa i infrastrukture. Na isti način se omogućava zapošljavanje učenika i studenata srednjih škola i pomorskih fakulteta s kojima je sklopljen ugovor o stipendiranju ili školovanju temeljem Zaključka koji je Vlada Republike Hrvatske donijela na sjednici 23. veljače 2006. godine.

Jačanje kompetencija administracije osigurat će se kroz uspostavu sustava kontinuirane izobrazbe i stjecanja novih znanja kako unutar samog sustava tako i razmjenom znanja s drugim tijelima državne uprave, odnosno u okviru međunarodnih aktivnosti i programa stručnog osposobljavanja.

**III. OCJENA POTREBNIH SREDSTAVA ZA PROVEDBU ZAKONA**

Ovim Zakonom državnim službenicima i namještenicima nije propisano niti jedno novo pravo unutar sustava državne uprave niti bi njegovim donošenjem nastali troškovi za koje bi se trebala osigurati dodatna sredstva u državnom proračunu u ovoj i idućim proračunskim godinama. Međutim, kod donošenja podzakonskih propisa radi učinkovite provedbe Zakona bit će nužno pripremiti procjenu financijskog učinka pojedinih odredbi tih propisa na državni proračun Republike Hrvatske, vodeći računa o utvrđenim limitima i ograničenjima.

Izravna ušteda od približno 150.000 kuna očekuje se zbog odredbi o natpisnim pločama i službenim pečatima lučkih kapetanija i ispostava lučkih kapetanija. Ovi troškovi nastaju kao posljedica zamjene istih kod svake promjene naziva Ministarstva i/ili naziva upravne organizacije u čijem sastavu su lučke kapetanije. U ovom slučaju radi se u troškovima koji se u prosjeku pojavljuju u vremenskim razmacima od 4 godine. Neizravne uštede svakako bi trebale uslijediti kao posljedica bolje organizacije rada i radnog vremena, kvalitetnijeg i efikasnijeg rada cjelokupnog sustava.

**NACRT PRIJEDLOGA ZAKONA O LUČKIM KAPETANIJAMA**

DIO PRVI

UVODNE ODREDBE

Članak 1.

Ovim se Zakonom uređuje teritorijalno ustrojstvo i organizacija rada lučkih kapetanija, utvrđuju se poslovi sigurnosti plovidbe i nadzora pomorskog dobra te organizira njihovo obavljanje, uređuju se prava, obveze i odgovornosti službenika i namještenika u obavljanju tih poslova, njihov radno-pravni položaj, inspekcijske ovlasti te druga pitanja važna za rad lučkih kapetanija i obavljanje poslova iz njihovog djelokruga rada.

Članak 2.

(1) Ovim se Zakonom u pravni poredak Republike Hrvatske prenose sljedeće direktive Europske unije:

* Direktiva 2002/59/EZ Europskog parlamenta i Vijeća od 27. lipnja 2002. o uspostavi sustava nadzora plovidbe brodova i informacijskog sustava Zajednice i stavljanju izvan snage Direktive Vijeća 93/75/EEZ (SL L 208, 5. 8. 2002.) kako je zadnje izmijenjena i dopunjena Direktivom Komisije 2014/100/EU od 28. listopada 2014. o izmjeni Direktive 2002/59/EZ Europskog parlamenta i Vijeća o uspostavi sustava nadzora plovidbe i informacijskog sustava Zajednice (Tekst značajan za EGP) (SL L 308, 29.10.2014.)
* Direktiva 2009/21/EZ Europskog parlamenta i Vijeća od 23. travnja 2009. o ispunjavanju zahtjeva države zastave (Tekst značajan za EGP) (SL L 131, 28.5.2009.) i
* Direktiva 2008/106/EZ Europskog parlamenta i Vijeća od 19. studenoga 2008. o minimalnoj razini osposobljenosti pomoraca (preinaka) (Tekst značajan za EGP) (SL L 323, 3.12.2008.) kako je zadnje izmijenjena Direktivom 2012/35/EU Europskog parlamenta i Vijeća od 21. studenoga 2012. o izmjeni Direktive 2008/106/EZ o minimalnoj razini osposobljavanja pomoraca (Tekst značajan za EGP) (SL L 343, 12.12.2012.).

(2) Ovim se Zakonom utvrđuje provedba Uredbe (EZ) br. 1406/2002 Europskog parlamenta i Vijeća od 27. lipnja 2002. o osnivanju Europske agencije za pomorsku sigurnost (Tekst značajan za EGP) (SL L 208, 5.8.2002.) kako je zadnje izmijenjena i dopunjena Uredbom (EU) br. 100/2013 Europskog parlamenta i Vijeća od 15. siječnja 2013. o izmjeni Uredbe (EZ) br. 1406/2002 o osnivanju Europske agencije za pomorsku sigurnost (Tekst značajan za EGP) (SL L 39, 9.2.2013.) (u daljnjem tekstu: Uredba (EZ) br. 1406/2002).

Članak 3.

(1) Pojedini izrazi u smislu ovoga Zakona imaju sljedeće značenje:

1) *Europska agencija za pomorsku sigurnost (European Maritime Safety Agency),* je agencija Europske unije u smislu članka 1. Uredbe (EZ) br. 1406/2002 (u daljnjem tekstu: EMSA*)*.

2) *građenje i* *građevina* su pojmovi čije je značenje određeno posebnim propisima kojima se uređuje projektiranje, građenje, uporaba i održavanje građevina.

3) *Međunarodna pomorska organizacija* (*International Maritime Organization*) je specijalizirana agencija Ujedinjenih naroda za sigurnost, sigurnosnu zaštitu u pomorstvu i zaštitu okoliša od onečišćenja s pomorskih objekata (u daljnjem tekstu: IMO).

4) *međunarodni instrumenti* su međunarodni ugovori, konvencije, protokoli, rezolucije, kodeksi, pravila, okružnice IMO-a, Međunarodne organizacije rada (ILO), Međunarodne hidrografske organizacije (IHO) ili stranaka memoranduma o razumijevanju iz područja sigurnosti plovidbe i zaštite od onečišćenja s pomorskih objekata na snazi u Republici Hrvatskoj, odnosno obvezujući za Republiku Hrvatsku.

5*) ministar* je čelnik ministarstva nadležnog za pomorstvo i unutarnju plovidbu

6) *Ministarstvo* je ministarstvo nadležno za pomorstvo i unutarnju plovidbu.

7*) namještenik* je osoba koja u Upravi i lučkim kapetanijama radi na pomoćno-tehničkim poslovima čije je obavljanje potrebno radi pravodobnog i kvalitetnog obavljanja poslova sigurnosti plovidbe.

*8) objekt nadzora* su stvari, pokretnine i nekretnine u vezi s kojima se provodi inspekcijski nadzor u skladu s odredbama ovoga Zakona i drugih propisa

*9) objekt unutarnje plovidbe* jest svaka vrsta plovila, plutajući objekt kao i svaka druga ploveća ili plutajuća naprava.

10) *ovlašteni službenik* je inspektor ili drugi službenik Ministarstva koji je za obavljanje inspekcijskih poslova sigurnosti plovidbe osposobljen i ovlašten u skladu s odredbama ovoga Zakona i posebnih propisa.

11*) plovidbeni prekršaj* je povreda propisa koja je kao prekršaj propisana plovidbenim propisima unutarnje plovidbe.

12*) plovidbeni propisi* su zakoni, podzakonski akti i pravna stečevina Europske unije, kao i međunarodni instrumenti iz područja unutarnje plovidbe, sigurnosti unutarnje plovidbe i zaštite od onečišćenja s objekata unutarnje plovidbe.

13*) pomorski objekt* jest objekt namijenjen za plovidbu morem (plovni objekt), ili objekt stalno privezan ili usidren na moru (plutajući objekt), odnosno objekt u potpunosti ili djelomično ukopan u morsko dno ili položen na morsko dno (nepomični odobalni objekt), u skladu sa značenjem tih pojmova kako su propisani Pomorskim zakonikom.

14) *pomorsko dobro* je opće dobro od posebnog interesa za Republiku Hrvatsku i određeno je zakonom kojim se uređuje pomorsko dobro i koncesija na pomorskom dobru.

15) *pomorski prekršaj* je povreda propisa koja je kao prekršaj propisana pomorskim propisima.

16*) pomorski propisi* su zakoni, podzakonski akti i pravna stečevina Europske unije, kao i međunarodni instrumenti iz područja pomorstva, pomorskog dobra i koncesija na pomorskom dobru, hidrografske djelatnosti, morskih luka, sigurnosne zaštite pomorskih brodova i luka, prijevoza u linijskom i povremenom obalnom pomorskom prometu, sigurnosti plovidbe te zaštite od onečišćenja s pomorskih objekta.

17) *posada broda* su službenici koji su kao pomorci u svojstvu zapovjednika i članova posade ukrcani na javni brod Ministarstva i upisani u popis posade.

18) *posada brodice* *ili čamca* su službenici koji su u svojstvu voditelja brodice ili čamca ukrcani na javnu brodicu ili čamac za javne namjene Ministarstva bez obzira na koje radno mjesto su raspoređeni.

19) *pripadnost pomorskom dobru* je sve ono što je s pomorskim dobrom trajno spojeno na površini ili ispod nje (npr. biljni pokrov, građevine i slično)

20) *službenik* je državni službenik Uprave i lučkih kapetanija koji obavlja poslove sigurnosti plovidbe.

21) *subjekt nadzora* je pravna ili fizička osoba nad kojom se provodi inspekcijski nadzor u skladu s odredbama ovoga Zakona i drugih propisa

(22) *svjedodžbe* su svjedodžbe o osposobljenosti i svjedodžbe o dopunskoj osposobljenosti posada brodova i uvjerenja o osposobljenosti za voditelja brodice posada brodice i čamca.

(23) *Uprava* je upravna organizacija u sastavu Ministarstva nadležna za sigurnost plovidbe.

(24) *Vlada* je Vlada Republike Hrvatske.

(2) Izrazi koji se koriste u ovome Zakonu, a imaju rodno značenje, odnose se jednako na muški i ženski rod.

DIO DRUGI

POSLOVI, OSNOVE USTROJSTVA I ORGANIZACIJA

GLAVA I.

POSLOVI SIGURNOSTI PLOVIDBE I NADZORA POMORSKOG DOBRA

Članak 4.

(1) Poslovi sigurnosti plovidbe su:

1. traganje i spašavanje osoba u pogibelji na moru
2. koordinacija spašavanja plovila i osoba s plovila na unutarnjim vodama u slučaju plovidbene nesreće
3. predviđanje, sprječavanje, ograničavanje, osiguranje spremnosti za reagiranje i reagiranje na iznenadna onečišćenja mora i na izvanredne prirodne događaje u moru radi zaštite morskog okoliša i obalnog područja, kao i zaštite okoliša od onečišćenja s objekata unutarnje plovidbe
4. nadzor i upravljanje pomorskim prometom
5. nadzor i upravljanje riječnim prometom
6. inspekcijski nadzor sigurnosti plovidbe
7. inspekcijski nadzor nad zaštitom okoliša od onečišćenja s pomorskih objekata i objekata unutarnje plovidbe
8. inspekcijski nadzor pravnih i fizičkih osoba ovlaštenih za obavljanje pojedinih poslova sigurnosti plovidbe i drugih poslova sukladno pomorskim i plovidbenim propisima
9. inspekcijski nadzor prijevoza u javnom obalnom linijskom pomorskom prometu
10. nadzor nad održavanjem reda, uvjetima sigurnosti plovidbe i zaštite okoliša u lukama i na ostalim dijelovima unutarnjih morskih voda i teritorijalnog mora Republike Hrvatske te lukama, pristaništima i ostalim dijelovima unutarnjih voda
11. utvrđivanje sposobnosti za plovidbu pomorskih objekata i objekata unutarnje plovidbe u opsegu kako je utvrđen pomorskim i plovidbenim propisima
12. vođenje upisnika i očevidnika pomorskih objekata i objekata unutarnje plovidbe, izdavanje isprava i knjiga pomorskim objektima i objektima unutarnje plovidbe hrvatske zastave
13. inspekcijski poslovi prikupljanja dokaza i izvida pomorskih i plovidbenih prekršaja kojima je izazvana pomorska ili plovidbena nesreća
14. vođenje registra pomorskih i plovidbenih nesreća i nezgoda
15. izdavanje pomorskih i brodarskih knjižica, odobrenja za ukrcavanje i identifikacijskih isprava pomoraca, vođenje očevidnika pomoraca i brodaraca Republike Hrvatske i ovjera plovidbene službe pomoraca i brodaraca
16. provođenje ispita za stjecanje svjedodžbi i uvjerenja o osposobljenosti, odnosno dopunskoj osposobljenosti pomoraca, brodaraca i nautičara i vođenje registra svjedodžbi o osposobljenosti i dopunskoj osposobljenosti pomoraca i brodaraca, uvjerenja o osposobljenosti za upravljanje brodicama, jahtama i čamcima
17. vođenje prekršajnog postupka u prvom stupnju za pomorske i plovidbene prekršaje
18. poslovi sigurnosne zaštite morskih luka i brodova
19. drugi poslovi sigurnosti plovidbe i drugi poslovi stavljeni u nadležnost Ministarstva pomorskim i plovidbenim propisima te drugim posebnim propisima.

(2) Poslovi nadzora pomorskog dobra su poslovi inspekcijskog nadzora nad primjenom zakona i drugih propisa kojima se uređuje pomorsko dobro i koncesija na pomorskom dobru.

(3) Poslovi sigurnosti plovidbe i nadzora pomorskog dobra planiraju se, organiziraju i provode u skladu s aktima planiranja kojima se utvrđuje strategija pomorskog razvitka i integralne pomorske politike Republike Hrvatske, odnosno strategija razvitka riječnog prometa, kao i drugim aktima planiranja koji se donose temeljem ovoga Zakona i drugih propisa.

Članak 5.

(1) Poslovi sigurnosti plovidbe iz članka 4. stavka 1. točki 1., 2., 3., 4. i 5. ovoga Zakona su poslovi od posebnog interesa za Republiku Hrvatsku i obavljaju se neprekidno i u svako doba.

(2) Poslovi sigurnosti plovidbe za čije obavljanje je potrebno osigurati odgovarajuću organizaciju rada i radnog vremena jesu:

1. inspekcijski nadzor sigurnosti plovidbe sukladno pomorskim i plovidbenim propisima
2. izdavanje brodskih isprava i knjiga brodovima hrvatske zastave u međunarodnoj plovidbi i
3. izdavanje identifikacijskih isprava i svjedodžbi pomorcima i brodarcima na brodovima hrvatske zastave u međunarodnoj plovidbi
4. vođenje prekršajnog postupka u prvom stupnju za pomorske i plovidbene prekršaje.

(3) Poslovi iz stavka 2. točki 1. i 2. ovoga članka mogu se obavljati izvan Republike Hrvatske na brodovima hrvatske zastave.

(4) Vlada Republike Hrvatske uredbom utvrđuje stručne uvjete za radna mjesta na kojima će se obavljati poslovi sigurnosti plovidbe i nadzora pomorskog dobra, nazive tih radnih mjesta i pripadajuće koeficijente složenosti poslova koji se obavljaju na tim radnim mjestima.

Članak 6.

(1) Poslovi sigurnosti plovidbe i nadzora pomorskog dobra s posebnim uvjetima rada su:

1. traganje i spašavanje osoba u pogibelji na moru
2. nadzora i upravljanja pomorskim i riječnim prometom
3. inspekcijski nadzora sigurnosti plovidbe i
4. nadzor pomorskog dobra.

(2) Vlada Republike Hrvatske propisat će uredbom iz članka 5. stavka 4. ovoga Zakona pravo na dodatak na osnovnu plaću za poslove s posebnim uvjetima rada iz stavka 1. ovoga članka.

GLAVA II.

OSNOVE USTROJSTVA I POSLOVI USTROJSTVENIH JEDNICA

Članak 7.

Poslove sigurnosti plovidbe i nadzora pomorskog dobra obavljaju Uprava i lučke kapetanije.

Članak 8.

(1) Uprava radi osiguravanja uvjeta lučkim kapetanijama za neposredno obavljanje poslova sigurnosti plovidbe i nadzora pomorskog dobra iz članka 4. ovoga Zakona:

1. upravlja i rukovodi poslovima sigurnosti plovidbe i nadzora pomorskog dobra
2. donosi smjernice, planove i programe za organizacijski, stručni i tehnički rad i razvoj službi
3. prati provedbu pomorskih i plovidbenih propisa, inicira i sudjeluje u pripremi nacrta prijedloga zakona i podzakonskih propisa radi unapređenja poslova sigurnosti plovidbe i nadzora pomorskog dobra
4. osigurava ujednačenu, pravilnu, pravodobnu i učinkovitu provedbu poslova sigurnosti plovidbe i nadzora pomorskog dobora te u tom smislu organizira, usmjerava i nadzire rad službi i ustrojstvenih jedinica te osigurava sustavno osposobljavanje službenika
5. planira, organizira i osigurava razvoj i održavanje materijalnih sredstava za obavljanje poslova sigurnosti plovidbe i nadzora pomorskog dobra
6. planira i osigurava učinkovito i zakonito raspolaganje sredstvima za obavljanje poslova sigurnosti plovidbe i nadzora pomorskog dobra
7. surađuje s državnim tijelima, javnim službama, jedinicama lokalne i područne (regionalne) samouprave i gospodarskim subjektima kao i pravnim osobama koje imaju javne ovlasti u poduzimanju mjera radi ostvarenja učinkovitog i svrhovitog obavljanja poslova sigurnosti plovidbe
8. sudjeluje u radu institucija Europske unije radi provođenja zajedničke politike u dijelu koji se odnosi na poslove sigurnosti plovidbe te surađuje s nadležnim službama drugih država, međunarodnim organizacijama i stručnim udruženjima
9. osigurava održavanje sustava upravljanja kvalitetom sukladno ovom Zakonu i pomorskim i plovidbenim propisima
10. provodi inspekcijske poslove sigurnosti plovidbe i nadzora pomorskog dobra samostalno ili u suradnji s inspektorima i drugim ovlaštenim službenicima raspoređenim na rad u lučke kapetanije
11. provodi unutarnji nadzor i unutarnju kontrolu zakonitosti postupanja lučkih kapetanija iz nadležnosti Uprave
12. obavlja i druge poslove određene ovim Zakonom, pomorskim i plovidbenim propisima ili drugim propisima.

(2) Ministarstvo sudjeluje u radu i surađuje s EMSA-om u ime Vlade Republike Hrvatske.

(3) U ime Vlade Republike Hrvatske, ministar imenuje člana i zamjenika člana Upravnog odbora EMSA-e na temelju članka 11. Uredbe (EZ) br. 1406/2002.

Članak 9.

(1) Uprava ima službeni znak omjera stranica 1:1 koji se sastoji od dvaju bijelih ukriženih sidara na modroj podlozi, a u sredini iznad strukova sidara smješten je grb Republike Hrvatske. Znak je obrubljen žutim (zlatnim) hrvatskim pleterom.

(2) Plovni objekti lučkih kapetanija označavaju se sukladno odredbama posebnog propisa o isticanju i vijanju zastave trgovačke mornarice Republike Hrvatske i isticanju znakova na brodovima trgovačke mornarice Republike Hrvatske.

(3) Odredbe propisa o označavanju plovnih objekata i isticanju znakova iz stavka 2. ovog članka na odgovarajući način se primjenjuju i na označavanje ostalih prijevoznih sredstava koje koriste lučke kapetanije.

Članak 10.

Lučke kapetanije su područne jedinice Ministarstva u sastavu Uprave, neposredno odgovorne za obavljanje poslova sigurnosti plovidbe i nadzora pomorskog dobra.

Članak 11.

(1) Lučka kapetanija obavlja poslove iz članka 4. ovoga Zakona na način da:

1. neposredno obavlja poslove sigurnosti plovidbe i nadzora pomorskog dobra u području svoje nadležnosti
2. surađuje s tijelima državne uprave, jedinicama lokalne i područne (regionalne) samouprave i pravnim osobama koje imaju javne ovlasti u poduzimanju mjera radi ostvarenja učinkovitog i svrhovitog obavljanja poslova sigurnosti plovidbe na području nadležnosti
3. osigurava ujednačenu, pravilnu, pravodobnu i učinkovitu primjenu pomorskih i plovidbenih propisa u području nadležnosti
4. sudjeluje u provedbi programa stručnog osposobljavanja i usavršavanja za provedbu pomorskih i plovidbenih propisa.

(2) Lučke kapetanije međusobno surađuju u obavljanju poslova iz članka 4. ovoga Zakona.

Članak 12.

(1) Poslove sigurnosti plovidbe iz članka 4. stavka 1. ovoga Zakona obavljaju sljedeće lučke kapetanije:

* 1. Lučka kapetanija Pula sa sjedištem u Puli, za područje Istarske županije
  2. Lučka kapetanija Rijeka sa sjedištem u Rijeci, za područje Primorsko-goranske županije
  3. Lučka kapetanija Senj sa sjedištem u Senju, za područje Ličko-senjske županije
  4. Lučka kapetanija Zadar sa sjedištem u Zadru, za područje Zadarske županije
  5. Lučka kapetanija Šibenik sa sjedištem u Šibeniku, za područje Šibensko-kninske županije
  6. Lučka kapetanija Split sa sjedištem u Splitu, za područje Splitsko-dalmatinske županije
  7. Lučka kapetanija Ploče sa sjedištem u Pločama, za dio Dubrovačko-neretvanske županije koji obuhvaća područja sljedećih gradove i općina: Metković, Opuzen, Ploče, Kula Norinska, Pojezerje, Slivno i Zažablje
  8. Lučka kapetanija Dubrovnik sa sjedištem u Dubrovniku, za dio Dubrovačko-neretvanske županije koji obuhvaća područja sljedećih gradova i općina: Dubrovnik, Korčula, Dubrovačko primorje, Janjina, Konavle, Lastovo, Lumbarda, Mljet, Orebić, Smokvica, Ston, Trpanj, Vela Luka i Župa dubrovačka
  9. Lučka kapetanija Vukovar sa sjedištem u Vukovaru, za područje Vukovarsko-srijemske županije osim područja grada Županje i općina Babina Greda, Gradište, Bošnjaci, Drenovci, Gunja i Vrbanja te područje općine Draž i Erdut iz Osječko-baranjske županije
  10. Lučka kapetanija Osijek sa sjedištem u Osijeku, za područja Osječko-baranjske županije, osim područja općine Draž i Erdut te područja Varaždinske županije, Koprivničko-križevačke županije, Virovitičko-podravske županije i Međimurske županije
  11. Lučka kapetanija Slavonski Brod sa sjedištem u Slavonskom Brodu, za područja Brodsko-posavske županije i Požeško-slavonske županije te područje gradova i općina: Županja, Babina Greda, Gradište, Bošnjaci, Gunja, Drenovci i Vrbanja iz Vukovarsko- srijemske županije
  12. Lučka kapetanija Sisak sa sjedištem u Sisku, za područja Sisačko-moslavačke županije, Grada Zagreba, Zagrebačke županije, Krapinsko-zagorske županije, Karlovačke županije i Bjelovarsko-bilogorske županije.

(2) Poslove nadzora pomorskog dobra iz članka 4. stavka 2. ovoga Zakona obavljaju lučke kapetanije iz stavka 1. točki 1., 2., 3., 4., 5., 6., 7. i 8. ovoga članka.

Članak 13.

(1) Lučka kapetanija Pula nadležna je za morsko područje koje se proteže od granice na kopnu Republike Hrvatske s Republikom Slovenijom od točke A (LAT (φ) 45°28'42.30"N; LONG (λ) 13°35'8.20"E) na ušću Kanala sv. Odorika i proteže se uz obalu Savudrijske vale i dalje ide na jug obalnom crtom sjevernog, zapadnog, južnog i jugoistočnog dijela poluotoka Istre do točke u uvali Stupova kod Brestove. Istočna granica Lučke kapetanije Pula prema Lučkoj kapetaniji Rijeka polazi od navedene točke u uvali Stupova i ide do sredine Velih vrata, zatim prema jugu sredinom Velih vrata i sredinom Kvarnera do sredine spojnice pličina Albanež – rt Margarina (otok Susak) te okomicom na ravnu polaznu crtu (pličina Albanež – rt Margarina) 12 nautičkih milja (u daljnjem tekstu: NM) do točke na vanjskoj granici teritorijalnog mora, zatim dalje na sjeverozapad vanjskom granicom teritorijalnog mora do tromeđne točke Hrvatska-Italija-Slovenija i dalje na jugoistok privremeno slijedi crtu sredine Savudrijske vale/Piranskog zaliva do postizanja sporazuma o razgraničenju granice na moru Republike Hrvatske s Republikom Slovenijom, a završava u početnoj točki A, kao i za područje unutarnjih voda Istarske županije.

(2) Lučka kapetanija Pula nadležna je za obavljanje poslova sigurnosti plovidbe kako su utvrđeni ovim Zakonom i na morskom području Zaštićenog ekološko–ribolovnog pojasa Republike Hrvatske te podmorskom prostoru epikontinentalnog pojasa Republike Hrvatske definiranom s istočne strane dijelom vanjske granice teritorijalnog mora Republike Hrvatske, sa zapadne strane dijelom granice epikontinentalnog pojasa Republike Hrvatske i Talijanske Republike i s južne strane produžetkom granice razgraničenja Lučke kapetanije Pula – Lučke kapetanije Rijeka u teritorijalnom moru do granice epikontinentalnog pojasa Republike Hrvatske.

(3) Lučka kapetanija Rijeka nadležna je za morsko područje koje se proteže od točke u uvali Stupova kod Brestove i ide obalnom crtom do točke sjeverno od uvale Bunica. Zapadna granica područja Lučke kapetanije Rijeka ide od navedene točke u uvali Stupova do sredine Velih vrata, zatim prema jugu sredinom Velih vrata i sredinom Kvarnera do sredine spojnice pličina Albanež – rt Margarina (otok Susak) te okomicom na ravnu polaznu crtu (plićina Albanež – rt Margarina) 12 NM do točke na vanjskoj granici teritorijalnog mora. Istočna granica područja Lučke kapetanije Rijeka ide od opisane točke sjeverno od uvale Bunica do sredine Velebitskog kanala, zatim sredinom Velebitskog kanala do jugoistočnog dijela otoka Raba, zatim oko otoka Raba i Dolina pa sredinom Paškog kanala u smjeru sjeverozapada i oko otoka Paga sredinom prolaza između otoka Paga i otočića Veli Laganj i Dolfin prema jugu, dalje se nastavlja sredinom Kvarnerića do točke 3 NM sjeverno od otočića Morovnik (kod otoka Oliba) te se nastavlja u smjeru jugozapada na sredinu spojnice rt Radovan (otok Ilovik) - hrid Grujica i dalje okomito na ravnu polaznu crtu što je u ovom slučaju spojnica rt Margarina (otok Susak) - hrid Masarine (kod otoka Premude) prema jugozapadu do vanjske granice teritorijalnog mora (12 NM) i dalje vanjskom granicom teritorijalnog mora prema sjeverozapadu do točke na vanjskoj granici teritorijalnog mora sa područjem Lučke kapetanije Pula, kao i za područje unutarnjih voda Primorsko-goranske županije.

(4) Lučka kapetanija Rijeka nadležna je za obavljanje poslova sigurnosti plovidbe kako su utvrđeni ovim Zakonom i na morskom području Zaštićenog ekološko–ribolovnog pojasa Republike Hrvatske te podmorskom prostoru epikontinentalnog pojasa definiranom sa sjeveroistočne strane dijelom vanjske granice teritorijalnog mora Republike Hrvatske, s jugozapadne strane dijelom granice epikontinentalnog pojasa Republike Hrvatske i Talijanske Republike, sa zapadne strane produžetkom granice razgraničenja Lučke kapetanije Pula – Lučke kapetanije Rijeka u teritorijalnom moru do granice epikontinentalnog pojasa Republike Hrvatske i Talijanske Republike, i s istočne strane produžetkom granice razgraničenja Lučke kapetanije Rijeka – Lučke kapetanije Zadar do granice epikontinentalnog pojasa Republike Hrvatske i Talijanske Republike.

(5) Lučka kapetanija Senj nadležna je za morsko područje koje se proteže južno od točke u uvali Bunica i ide obalnom crtom do točke u uvali Mandalina (Trstenica). Zapadna granica područja Lučke kapetanije Senj ide od opisane točke sjeverno od uvale Bunica do sredine Velebitskog kanala i dalje sredinom Velebitskog kanala do jugoistočnog dijela otoka Raba, zatim oko otoka Raba i Dolina, pa sredinom Paškog kanala u smjeru sjeverozapada i oko otoka Paga sredinom prolaza između otoka Paga i otočića Veli Laganj i Dolfin prema jugu i dalje sredinom Kvarnerića do točke 3 NM sjeverno od otočića Morovnik (kod otoka Oliba) pa na jugoistok sredinom Pohlipskog kanala gdje okreće u smjeru sjeveroistoka i prolazi sredinom prolaza između otočića Škrda i Maun do sredine Maunskog kanala i dalje na sjeverozapad sredinom Maunskog kanala te na sjeveroistok do obale Paga u mjestu Gajac (između rta Straško i rta Crna). Jugoistočna granica područja Lučke kapetanije Senj započinje od opisane točke u uvali Mandalina (Trstenica) i proteže se prema sredini Velebitskog kanala i dalje u smjeru sjeverozapada sredinom Velebitskog kanala, zatim se nastavlja sredinom Paških vrata, Paškog zaljeva i uvale Caska (u područje Lučke kapetanije Senj ulazi i otočić Veli Školj u uvali Caska) do obale u uvali Zrće (sjeverni rub plaže Katarelec) i dalje u smjeru jugozapada preko otoka Paga prema opisanoj točki na obali u mjestu Gajac između rta Straško i rta Crna, kao i za područje unutarnjih voda Ličko-senjske županije.

(6) Lučka kapetanija Zadar nadležna je za morsko područje koje se proteže od točke u uvali Mandalina (Trstenica) i ide na jug obalnom crtom do točke u uvali Lučica (južno od mjesta Drage kod Vranskog jezera). Sjeverozapadna granica područja Lučke kapetanije Zadar ide od opisane točke u uvali Mandalina (Trstenica) i proteže se prema sredini Velebitskog kanala i dalje u smjeru sjeverozapada sredinom Velebitskog kanala, zatim nastavlja sredinom Paških vrata, Paškog zaljeva i uvale Caska (gdje otočić Veli Školj pripada području Lučke kapetanije Senj) do obale u uvali Zrće (sjeverni rub plaže Katarelec) pa u smjeru jugozapada preko otoka Paga prema točki na obali u mjestu Gajac koja se nalazi između rta Straško i rta Crna na južnoj strani otoka Paga, zatim u smjeru jugozapada prema sredini Maunskog kanala i dalje prema jugoistoku sredinom Maunskog kanala pa u smjeru jugozapada sredinom prolaza između otočića Škrda i Maun do sredine Pohlipskog kanala i dalje u smjeru sjeverozapada do točke 3 NM sjeverno od otočića Morovnik (kod otoka Oliba) te se nastavlja u smjeru jugozapada na sredinu spojnice rt Radovan (otok Ilovik) - hrid Grujica i dalje okomito na ravnu polaznu crtu što je u ovom slučaju spojnica rt Margarina (otok Susak) - hrid Masarine (kod otoka Premude) prema jugozapadu do vanjske granice teritorijalnog mora (12 NM) i dalje vanjskom granicom teritorijalnog mora prema jugoistoku do točke na vanjskoj granici teritorijalnog mora sa područjem Lučke kapetanije Šibenik. Istočna granica područja Lučke kapetanije Zadar ide od opisane točke u uvali Lučica prema zapadu i prolazi sjeverno od otočića Artica Mala i Artica Vela i južno prema sredini Vrgadskog kanala te na jugoistok sredinom Vrgadskog kanala prolazeći istočno od otočića Visovac pa u smjeru juga i jugozapada Murterskim morem do sredine spojnice otok Murvenjak - rt Opat (otok Kornat) i dalje u smjeru sjeverozapada do sredine spojnice otok Gangaro - hrid Blitvica te sredinom Srednjeg kanala do točke sjeverno od pličine Balabra gdje skreće prema jugu prolazeći zapadno od pličine Balabra i sredinom prolaza između otoka Lavdara i Kurba Mala te između otočića Skala Vela i Glamoč i otočića Pinizelić i Brskvenjak pa preko Žutskog kanala i prema zapadu između otočića M. Buč i otoka Kornat i otočića V. Buč i otoka Kornat do prolaza Vela Proversa, sredinom prolaza Vela Proversa, sredinom prolaza Proversa prema jugu gdje okreće na jugoistok između otoka Aba Vela i otočića Aba Mala i južno sredinom prolaza između otoka Šilo Velo i otočića Sestrica Mala (poklapa se s granicom nacionalnog parka Kornati) te okomito na ravnu polaznu crtu (otočić Garmenjak Veli – otočić Mrtovac) i dalje u produžetku do vanjske granice teritorijalnog mora (12NM), kao i za područje unutarnjih voda Zadarske županije.

(7) Lučka kapetanija Zadar nadležna je za obavljanje poslova sigurnosti plovidbe kako su utvrđeni ovim Zakonom i na morskom području Zaštićenog ekološko–ribolovnog pojasa Republike Hrvatske te podmorskom prostoru epikontinentalnog pojasa definiranom s sjeveroistočne strane dijelom vanjske granice teritorijalnog mora Republike Hrvatske, sa jugozapadne strane dijelom granice epikontinentalnog pojasa Republike Hrvatske i Talijanske Republike, sa sjeverozapadne strane produžetkom granice razgraničenja Lučke kapetanije Rijeka – Lučke kapetanije Zadar u teritorijalnom moru do granice epikontinentalnog pojasa Republike Hrvatske i Talijanske Republike, i s južne strane produžetkom granice razgraničenja Lučke kapetanije Zadar – Lučke kapetanije Šibenik do granice epikontinentalnog pojasa Republike Hrvatske i Talijanske Republike.

(8) Lučka kapetanija Šibenik nadležna je za morsko područje koje se proteže od točke u uvali Lučica (južno od mjesta Drage kod Vranskog jezera) i ide na jugoistok obalnom crtom do točke u uvali Sićenica. Zapadna granica područja Lučke kapetanije Šibenik ide od opisane točke u uvali Lučica prema zapadu i prolazi sjeverno od otočića Artica Mala i Artica Vela i južno prema sredini Vrgadskog kanala te na jugoistok sredinom Vrgadskog kanala prolazeći istočno od otočića Visovac pa u smjeru juga i jugozapada Murterskim morem do sredine spojnice otok Murvenjak - rt Opat (otok Kornat) i dalje u smjeru sjeverozapada do sredine spojnice otok Gangaro - hrid Blitvica te sredinom Srednjeg kanala do točke sjeverno od pličine Balabra gdje skreće prema jugu prolazeći zapadno od pličine Balabra i sredinom prolaza između otoka Lavdara i Kurba Mala te između otočića Skala Vela i Glamoč i otočića Pinizelić i Brskvenjak, preko Žutskog kanala te između otočića M. Buč i otoka Kornat i otočića V. Buč i otoka Kornat do prolaza Vela Proversa, te sredinom prolaza Vela Proversa prema jugu gdje okreće na jugoistok između otoka Aba Vela i otočića Aba Mala i južno sredinom prolaza između otoka Šilo Velo i otočića Sestrica Mala (poklapa se s granicom nacionalnog parka Kornati) te okomito na ravnu polaznu crtu (otočić Garmenjak Veli – otočić Mrtovac) i dalje u produžetku do vanjske granice teritorijalnog mora (12NM) te vanjskom granicom teritorijalnog mora prema jugoistoku do točke na granici teritorijalnog mora sa područjem Lučke kapetanije Split. Istočna granica područja Lučke kapetanije Šibenik ide od opisane točke u uvali Sićenica i sredinom uvale Sićenica i prolaza između kopna (rt Kora) i hridi Muljica pa okomito na granicu unutarnjih morskih voda (hrid Mulo-rt Rat na otoku Drvenik Mali) i dalje u produžetku do vanjske granice teritorijalnog mora (12 NM), kao i za područje unutarnjih voda Šibensko-kninske županije.

(9) Lučka kapetanija Šibenik nadležna je za obavljanje poslova sigurnosti plovidbe kako su utvrđeni ovim Zakonom i na morskom području Zaštićenog ekološko–ribolovnog pojasa Republike Hrvatske te podmorskom prostoru epikontinentalnog pojasa definiranom s sjeveroistočne strane dijelom vanjske granice teritorijalnog mora Republike Hrvatske, sa jugozapadne strane dijelom granice epikontinentalnog pojasa Republike Hrvatske i Talijanske Republike, sa sjeverozapadne strane produžetkom granice razgraničenja Lučke kapetanije Zadar – Lučke kapetanije Šibenik i teritorijalnog mora do granice epikontinentalnog pojasa Republike Hrvatske i Talijanske Republike, i s jugoistočne strane produžetkom granice razgraničenja Lučke kapetanije Šibenik – Lučke kapetanije Split do granice epikontinentalnog pojasa Republike Hrvatske i Talijanske Republike.

(10) Lučka kapetanija Split nadležna je za morsko područje koje se proteže od točke u uvali Sićenica i ide na istok i jugoistok obalnom crtom do točke na rtu Kokuljica (jugoistočno od luke Gradac). Zapadna granica područja Lučke kapetanije Split ide od opisane točke u uvali Sićenica sredinom uvale Sićenica i prolaza između kopna (rt Kora) i hridi Muljica pa okomito na ravnu polaznu crtu (hrid Mulo - rt Rat na otoku Drvenik Mali) i dalje u produžetku do vanjske granice teritorijalnog mora (12 NM) te vanjskom granicom teritorijalnog mora (12 NM) prema jugoistoku do točke na granici s područjem Lučke kapetanije Dubrovnik sjeveroistočno od otoka Palagruža). Jugoistočna granica područja Lučke kapetanije Split ide od opisane točke na rtu Kokuljica do sredine Neretvanskog kanala (uz rub granice sidrišta za luku Ploče) i dalje na zapad sredinom Neretvanskog i Korčulanskog kanala do sredine spojnice otočić Greben (otok Vis) - rt Proizd (otok Proizd) pa prema jugoistoku do sredine spojnice otočić Ravnik (otok Vis) - rt Velo Dance (otok Korčula), dalje prema jugozapadu do sredine spojnice otočić Ravnik (otok Vis) - otok Sušac (rt Čavarine) i dalje u smjeru jugoistoka do opisane točke na vanjskoj granici teritorijalnog mora (12 NM). Granica područja Lučke kapetanije Split obuhvaća otoke Vis, Biševo, Svetac, Jabuka i Palagruža s pripadajućim teritorijalnim morem (12 NM), kao i za područje unutarnjih voda Splitsko-dalmatinske županije.

(11) Lučka kapetanija Split nadležna je za obavljanje poslova sigurnosti plovidbe kako su utvrđeni ovim Zakonom i na morskom području Zaštićenog ekološko–ribolovnog pojasa Republike Hrvatske te podmorskom prostoru epikontinentalnog pojasa definiranom sa sjeverne i istočne strane dijelom vanjske granice teritorijalnog mora Republike Hrvatske, s južne strane dijelom granice epikontinentalnog pojasa Republike Hrvatske i Talijanske Republike, sa zapadne strane produžetkom granice razgraničenja područja Lučke kapetanije Šibenik – Lučke kapetanije Split do granice epikontinentalnog pojasa Republike Hrvatske i Talijanske Republike.

(12) Lučka kapetanija Ploče nadležna je za morsko područje koje se proteže od točke na rtu Kokuljica (jugoistočno od luke Gradac) i ide na jugoistok obalnom crtom do točke na obali kod graničnog prijelaza s Bosnom i Hercegovinom Klek-Neum I (jugoistočno od uvale Moračna). Istočna granica područja Lučke kapetanije Ploče proteže se od opisane točke kod graničnog prijelaza Klek - Neum I, proteže se dijelom granice na moru sukladno Ugovoru između Republike Hrvatske i Bosne i Hercegovine o državnoj granici iz 1999. godine, koji se od tada privremeno primjenjuje, odnosno sredinom zaljeva Klek - Neum do sredine Malostonskog kanala i dalje prema sjeverozapadu sredinom Malog mora i Neretvanskog kanala do zapadne granice područja Lučke kapetanije Ploče koju čini okomica od sredine Neretvanskog kanala do opisanog rta Kokuljica, kao i za područje unutarnjih voda za dio Dubrovačko-neretvanske županije koji obuhvaća područja sljedećih gradova i općina: Metković, Opuzen, Ploče, Kula Norinska, Pojezerje, Slivno i Zažablje.

(13) Lučka kapetanija Dubrovnik nadležna je za morsko područje koje se proteže od točke na granici sa Bosnom i Hercegovinom u uvali Pještata i ide obalnom crtom prema jugu do točke rt Konfin na granici s Crnom Gorom. Sjeverna granica područja Lučke kapetanije Dubrovnik proteže se od opisane točke u uvali Pještata i ide dijelom granice na moru sukladno Ugovoru između Republike Hrvatske i Bosne i Hercegovine o državnoj granici iz 1999. godine, koji se od tada privremeno primjenjuje, zatim u produžetku sredinom Malog mora, Neretvanskog kanala i Korčulanskog kanala do sredine spojnice otočić Greben (otok Vis) - rt Proizd (otok Proizd), pa prema jugoistoku do sredine spojnice otočić Ravnik (otok Vis) - rt Velo Dance (otok Korčula), dalje prema jugozapadu do sredine spojnice otočić Ravnik (otok Vis) - otok Sušac (rt Čavarine) i dalje u smjeru jugoistoka do vanjske granice teritorijalnog mora (12 NM). Granica područja Lučke kapetanije Dubrovnik se dalje nastavlja vanjskom granicom teritorijalnog mora prema istoku do točke od koje se primjenjuje privremeni režim razgraničenja, kako je to, na privremenim osnovama, utvrđeno Protokolom uz južnu lateralnu granicu iz 2002. između Republike Hrvatske i Crne Gore. Istočna granica područja Lučke kapetanije Dubrovnik proteže se od opisane točke na rtu Konfin na granici s Crnom Gorom i nastavlja crtom koja slijedi navedeni Protokol iz 2002. godine, kao i za područje unutarnjih voda za dio Dubrovačko-neretvanske županije koji obuhvaća područja sljedećih gradova i općina: Dubrovnik, Korčula, Dubrovačko primorje, Janjina, Konavle, Lastovo, Lumbarda, Mljet, Orebić, Smokvica, Ston, Trpanj, Vela Luka i Župa dubrovačka.

(14) Lučka kapetanija Dubrovnik nadležna je za obavljanje poslova sigurnosti plovidbe kako su utvrđeni ovim Zakonom i na morskom području Zaštićenog ekološko–ribolovnog pojasa Republike Hrvatske te podmorskom prostoru epikontinentalnog pojasa Republike Hrvatske definiranom sa zapadne i sjeverne strane dijelom vanjske granice teritorijalnog mora Republike Hrvatske, s južne strane dijelom granice epikontinentalnog pojasa Republike Hrvatske i Talijanske Republike, s istočne strane produžetkom granice privremenog razgraničenja na moru između Republike Hrvatske i Crne Gore opisanom u članku 6. Protokola o privremenom režimu uz južnu granicu između Republike Hrvatske i Crne Gore iz 2002. godine (azimutom ω = 206°) do granice epikontinentalnog pojasa Republike Hrvatske i Talijanske Republike.

(15) Lučka kapetanija Vukovar nadležna je za obavljanje poslova sigurnosti plovidbe kako su utvrđeni ovim Zakonom, za vodni put rijeke Dunav od granice Republike Mađarske rkm 1433. do granice s Republikom Srbijom – rkm 1295,5 i područje unutarnjih voda Vukovarsko-srijemske županije (osim područja grada Županje i područja općina Babina Greda, Gradište, Bošnjaci, Drenovci, Gunja i Vrbanja) te područje općine Draž i Erdut iz Osječko-baranjske županije.

(16) Lučka kapetanija Osijek nadležna je za obavljanje poslova sigurnosti plovidbe kako su utvrđeni ovim Zakonom, za vodni put rijeke Drave i područja unutarnjih voda Osječko-baranjske županije (osim područja općine Draž i Erdut) te Varaždinske županije, Koprivničko-križevačke županije, Virovitičko-podravske županije i Međimurske županije.

(17) Lučka kapetanija Slavonski Brod nadležna je za obavljanje poslova sigurnosti plovidbe kako su utvrđeni ovim Zakonom, za vodni put rijeke Save od rkm 207. (Račinovci) do rkm 469. (ušće Velikog Struga) i područje unutarnjih voda Brodsko-posavske županije, Požeško-slavonske županije te područja gradova i općina: Županja, Babina Greda, Gradište, Bošnjaci, Gunja, Drenovci i Vrbanja iz Vukovarsko srijemske županije.

(18) Lučka kapetanija Sisak nadležna je za obavljanje poslova sigurnosti plovidbe kako su utvrđeni ovim Zakonom, za vodni put rijeke Save od rkm 469. (ušće Velikog Struga) do granice s Republikom Slovenijom i vodni put rijeke Kupe, područje unutarnjih voda Sisačko-moslavačke županije, Zagrebačke županije, Krapinsko-zagorske županije, Karlovačke županije i Bjelovarsko-bilogorske županije.

Članak 14.

(1) Za obavljanje pojedinih poslova iz djelokruga lučke kapetanije na područjima jednog ili više gradova i/ili općina izvan sjedišta lučke kapetanije osnivaju se ispostave lučkih kapetanija.

(2) Za obavljanje pojedinih poslova iz djelokruga lučke kapetanije na području jedinice lokalne samouprave u kojoj se nalazi sjedište lučke kapetanije osnivaju se odjeljci.

Članak 15.

(1) Ispostava lučke kapetanije razvrstava se kao:

1. Ispostava lučke kapetanije I. kategorije
2. Ispostava lučke kapetanije II. kategorije ili
3. Ispostava lučke kapetanije III. kategorije.

(2) Ispostava iz stavka 1. točke 1. ovoga članka obavlja poslove sigurnosti plovidbe i nadzora pomorskog dobra kako su utvrđeni ovim Zakonom, tijekom svih 365 dana u godini, s posebnom organizacijom radnog vremena, sukladno pravilniku o unutarnjem redu Ministarstva i odluci ministra donesenoj temeljem tog pravilnika.

(3) Ispostava iz stavka 1. točke 2. ovoga članka obavlja poslove sigurnosti plovidbe i nadzora pomorskog dobra kako su utvrđeni ovim Zakonom, tijekom tjednog radnog vremena od ponedjeljaka do petka, u uredovno radno vrijeme, odnosno s posebnom organizacijom radnog vremena u razdoblju od 1. travnja do 31. listopada, sukladno pravilniku o unutarnjem redu Ministarstva i odluci ministra donesenoj temeljem tog pravilnika.

(4) Ispostava iz stavka 1. točke 3. ovoga članka obavlja poslove sigurnosti plovidbe i nadzora pomorskog dobra kako su utvrđeni ovim Zakonom, tijekom tjednog radnog vremena od ponedjeljaka do petka, u uredovno radno vrijeme, sukladno pravilniku o unutarnjem redu Ministarstva.

(5) Ispostava lučke kapetanije razvrstava se u jednu od kategorija iz stavka 1. ovog članka uzimajući u obzir potrebe službe i organizaciju poslova traganja i spašavanja ljudskih života u pogibelji na moru, nadležnost nad međunarodnim graničnim prijelazima, kao i opseg pomorskog odnosno riječnog prometa tereta i putnika te nautičkog prometa na području nadležnosti.

Članak 16.

(1) Ovim Zakonom ustrojava se Pomorski operativni centar, kao unutarnja ustrojstvena jedinica Ministarstva koja djeluje u sastavu Uprave, za područje nadležnosti svih lučkih kapetanija koje djeluju na morskom prostoru unutarnjih morskih voda, teritorijalnog mora, zaštićenog ekološko ribolovnog pojasa i epikontinentalnog pojasa Republike Hrvatske, radi obavljanja poslova sigurnosti plovidbe iz članka 4. stavka 1. točki 1., 3. i 4. ovoga Zakona.

(2) Pomorski operativni centar u međunarodnoj komunikaciji koristi naziv „*Maritime Operations Center - Croatia*“.

(3) Sjedište Pomorskog operativnog centra je u Rijeci.

(4) U sastavu Pomorskog operativnog centra, ustrojavaju se i djeluju sljedeće unutarnje ustrojstvene jedinice Ministarstva:

* 1. Nacionalna središnjica za usklađivanje traganja i spašavanja na moru i
  2. Nacionalna središnjica za nadzor i upravljanje pomorskim prometom.

Članak 17.

(1) Nacionalna središnjica za usklađivanje traganja i spašavanja na moru, kao unutarnja ustrojstvena jedinica Ministarstva koja djeluje u sastavu Pomorskog operativnog centra, obavlja poslove službe traganja i spašavanja na moru, poslove obalne postaje kao dojavni centar za pomorske nezgode i onečišćenja okoliša s pomorskih objekata, sigurnosnu zaštitu pomorskih brodova i luka i obvezni sustav obavješćivanja s brodova hrvatske državne pripadnosti koje je odobrio IMO, kao i druge poslove, a sve u skladu s pomorskim propisima.

(2) Sjedište Nacionalne središnjice za usklađivanje traganja i spašavanja na moru je u Rijeci.

(3) Nacionalna središnjica za usklađivanje traganja i spašavanja na moru u međunarodnoj komunikaciji koristi naziv „*Maritime Rescue and Coordination Center Rijeka - MRCC Rijeka*“.

Članak 18.

(1) Nacionalna središnjica za nadzor i upravljanje pomorskim prometom, kao unutarnja ustrojstvena jedinica Ministarstva koja djeluje u sastavu Pomorskog operativnog centra, obavlja poslove obalne postaje službe nadzora i upravljanja pomorskim prometom, plovidbom i peljarenjem kao i druge poslove u skladu s pomorskim propisima.

(2) Sjedište Nacionalne središnjice za nadzor i upravljanje pomorskim prometom je u Rijeci.

(3) Nacionalna središnjica za nadzor i upravljanje pomorskim prometom djeluje pod nazivom „VTS Hrvatska“, a u međunarodnoj komunikaciji koristi naziv „*Vessel Traffic Service Croatia - VTS Croatia*“.

(4) VTS centri ustrojavaju se i djeluju kao unutarnje ustrojstvene jedinice Ministarstva u sastavu Nacionalne središnjice za nadzor i upravljanje pomorskim prometom.

DIO TREĆI

UPRAVLJANJE I UNUTARNJI NADZOR

Članak 19.

(1) Radom lučke kapetanije rukovodi lučki kapetan.

(2) Lučki kapetan, za svoj rad i rad lučke kapetanije kojom rukovodi, odgovara čelniku Uprave i ministru te drugim nadređenim dužnosnicima u Ministarstvu sukladno propisu kojim se uređuje sustav državne uprave te propisu kojim se uređuju prava, obveze i odgovornosti državnih službenika.

(3) Radom ispostave lučke kapetanije rukovodi kapetan ispostave.

(4) Kapetan ispostave, za svoj rad i rad ispostave lučke kapetanije, odgovara nadležnom lučkom kapetanu, čelniku Uprave, ministru te drugim nadređenim dužnosnicima u Ministarstvu sukladno propisu kojim se uređuje sustav državne uprave te propisu kojim se uređuju prava, obveze i odgovornosti državnih službenika.

Članak 20.

(1) Na radno mjesto lučkog kapetana primjenjuju se odredbe propisa kojima se uređuju radna mjesta rukovodećih državnih službenika koje imenuje Vlada, ako ovim Zakonom nije drugačije određeno.

(2) Radno mjesto lučkog kapetana popunjava se putem internog oglasa, a ako se ne popuni na taj način, tada putem javnog natječaja.

Članak 21.

(1) Lučki kapetan imenuje se na razdoblje od pet godina, uz mogućnost ponovnog imenovanja.

(2) Lučkog kapetana imenuje i razrješava Vlada na prijedlog ministra.

Članak 22.

(1) Lučki kapetan može se razriješiti dužnosti i prije isteka vremena na koje je imenovan iz razloga koji su zakonom kojim se uređuje rad državnih službenika određeni kao razlozi za razrješenje rukovodećeg državnog službenika kojeg imenuje Vlada.

(2) Ako lučkom kapetanu prijevremeno prestane mandat te u drugim slučajevima kada radno mjesto lučkog kapetana ostane nepopunjeno, Vlada će na prijedlog ministra privremeno imenovati lučkog kapetana iz reda rukovodećih državnih službenika Ministarstva, najduže na rok od godine dana.

Članak 23.

(1) Obavljanje poslova te razvoj sustava sigurnosti plovidbe prati i analizira Vijeće lučkih kapetana kojeg čine svi lučki kapetani.

(2) Vijeće lučkih kapetana (dalje u tekstu: Vijeće) je stručno-savjetodavno tijelo koje potiče i strateški usmjerava razvoj poslova sigurnosti plovidbe te u tom pogledu:

1. analizira i ocjenjuje stanje u području poslova sigurnosti plovidbe
2. analizira rezultate unutarnjih nadzora, predlaže i potiče poduzimanje mjera za unapređenje poslova sigurnosti plovidbe
3. prati ostvarenje akata planiranja, provedbu postavljenih ciljeva, rizike i pokazatelje rezultata
4. razmatra i daje poticaje i prijedloge za donošenje pomorskih i plovidbenih propisa te prati njihovu provedbu
5. utvrđuje nacrt prijedloga godišnjeg plana rada ustrojstvenih jedinica Uprave i
6. utvrđuje nacrt prijedloga izvješća o ostvarenju godišnjih i višegodišnjih planova rada Uprave.

(3) Ministar imenuje i razrješava predsjednika Vijeća i njegovog zamjenika, a imenuje ih na razdoblje od četiri godine

(4) O pitanjima iz svog djelokruga rada Vijeće odlučuje na sjednicama, većinom glasova svih članova Vijeća, a odluke koje donosi imaju savjetodavno značenje i nisu obvezujuće.

(5) Predsjednik Vijeća saziva, vodi i utvrđuje dnevni red sjednice Vijeća, a u slučaju njegove spriječenosti zamjenik predsjednika Vijeća.

(6) Na sjednice Vijeća obvezno se poziva čelnik Uprave.

(7) Sjednica Vijeća može se održati ako joj je prisutna natpolovična većina svih članova Vijeća, od kojih jedan mora biti predsjednik ili zamjenik predsjednika Vijeća.

Članak 24.

(1) U svrhu osiguravanja ujednačene, pravilne, pravodobne i učinkovite primjene pomorskih i plovidbenih propisa Uprava i lučke kapetanije dužne su uspostaviti, primjenjivati i stalno unaprjeđivati sustav upravljanja kvalitetom za poslove sigurnosti plovidbe u skladu sa zahtjevima odgovarajućih međunarodnih normi.

(2) Neovisna prosudba sustava upravljanja kvalitetom iz stavka 1. ovoga članka obavlja se od strane tijela akreditiranog u Republici Hrvatskoj sukladno posebnim propisima kojima se uređuje akreditiranje pravnih i fizičkih osoba za potvrđivanje sustava upravljanja kvalitetom u vremenskim razmacima kako je to utvrđeno primjenjivim međunarodnim normama, odnosno pomorskim i plovidbenim propisima.

Članak 25.

(1) Ministarstvo provodi unutarnji nadzor nad zakonitošću rada ustrojstvenih jedinica u sastavu Uprave, pravilne primjene propisa i internih procedura sa ciljem otklanjanja utvrđenih nepravilnosti te ujednačavanja prakse i nadležnog postupanja.

(2) Unutarnji nadzor pojedine ustrojstvene jedinice iz stavka 1. ovoga članka obavljaju službenici koje odlukom imenuje ministar.

(3) Rezultate unutarnjeg nadzora službenici iz stavka 2. ovoga članka dužni su u roku od 30 dana od dana završetka nadzora dostaviti čelniku Uprave i čelnicima ustrojstvenih jedinica koji rukovode radom ustrojstvene jedinice koja je predmet upravnog nadzora na očitovanje i provedbu popravnih mjera.

(4) Analizu rezultata svih unutarnjih nadzora u tekućoj godini obavlja Vijeće lučkih kapetana.

DIO ČETVRTI

ORGANIZACIJA RADA I RADNO VRIJEME

GLAVA I.

ZAJEDNIČKE ODREDBE

Članak 26.

(1) Službenicima koji obavljaju poslove sigurnosti plovidbe iz članka 4. stavka 1. točki 1., 2., 3., 4. i 5. ovoga Zakona nije dopušten štrajk.

(2) Službenicima koji obavljaju poslove sigurnosti plovidbe iz članka 4. stavka 1. točki 1., 2., 3., 4., 5., 6. i 7. ovoga Zakona može se rasporedom godišnjih odmora, a zbog potrebe službe, u razdoblju od 1. travnja do 31. listopada, uskratiti korištenje godišnjeg odmora u trajanju duljem od 3 dana.

Članak 27.

(1) U slučaju povećanog opsega poslova unutar pojedine lučke kapetanije ili njenih ispostava, zbog čega se isti ne mogu obaviti u rokovima propisanima propisom o općem upravnom postupku, plovidbenim ili pomorskim propisima, lučki kapetan dužan je odrediti jednog ili više rješavatelja.

(2) Kada povećani opsega poslova nije moguće preraspodijeliti unutar pojedine lučke kapetanije, čelnik Uprave je dužan odrediti jednog ili više rješavatelja iz drugih lučkih kapetanija ili Uprave.

Članak 28.

Radi potreba službe, službenici su dužni obavljati posao u radnom vremenu raspoređenom na sljedeći način:

1. rad u dvokratnom radnom vremenu
2. rad u smjenama
3. rad u turnusu
4. rad subotama, nedjeljama, praznicima i drugim neradnim danima
5. rad duži od punoga radnog vremena – prekovremeni rad
6. noćni rad
7. rad u radnim prostorijama na određenom mjestu ili kod kuće
8. rad u preraspodijeljenom radnom vremenu i
9. višednevni ukrcaj na službenim brodovima i brodicama.

Članak 29.

(1) Radom u smjenama smatra se onaj rad koji se naizmjence obavlja u prijepodnevnom, poslijepodnevnom ili noćnom dijelu dana te rad po posebnom rasporedu kad se rad obavlja također u prijepodnevnom, poslijepodnevnom ili noćnom dijelu dana ali je neravnomjerno raspoređen.

(2) Radom u turnusima smatra se rad koji se obavlja 12 sati, nakon čega slijedi 24 ili 48 sati odmora.

(3) Rad u smjenama i rad u turnusima može se preraspodijeliti u okviru mjesečnog odnosno godišnjeg rasporeda radnog vremena.

Članak 30.

(1) Službenik i namještenik dužan je na temelju naloga nadređenog službenika obavljati poslove i duže od punoga radnog vremena u slučaju hitnog prekovremenog rada i drugim sličnim slučajevima prijeke potrebe.

(2) Iznimno od odredbe stavka 1. ovoga članka, poslove iz članka 4. stavka 1. točki 1. i 2. ovoga Zakona, službenici Uprave i lučkih kapetanija dužni su obavljati i bez naloga neposredno nadređenog službenika, izvan redovnog radnog vremena, kada su ugroženi ljudski životi.

(3) U slučaju iz stavka 1. i 2. ovoga članka službeniku i namješteniku pripada pravo na uvećanje plaće ili slobodne radne dane, sukladno odredbama propisa kojim se uređuje rad državnih službenika i u skladu s njim sklopljenog kolektivnog ugovora.

(4) Odredbe propisa kojim se uređuje rad državnih službenika i u skladu s njim sklopljenog kolektivnog ugovora u pogledu ograničenja prekovremenog rada, ne primjenjuju se na službenika kada obavlja poslove iz članka 4. stavka 1. točki 1. i 2. ovoga Zakona.

Članak 31.

(1) Radi osiguravanja normalnog i redovnog obavljanje poslova sigurnosti plovidbe iz članka 5. ovoga Zakona, mogu se odrediti službenici koji su u obvezi biti pripravni za rad izvan radnog vremena.

(2) Službeniku kojemu je određena pripravnost za rad pripada naknada plaće sukladno odredbama propisa kojim se uređuje rad državnih službenika i u skladu s njim sklopljenog kolektivnog ugovora.

(3) Ministar donosi odluku o organizaciji pripravnosti za rad izvan radnog vremena i vremenskom periodu trajanja pripravnosti službenicima koji su u obvezi biti pripravni na rad izvan radnog vremena.

Članak 32.

(1) Radi potrebe obavljanja poslova sigurnosti plovidbe radno vrijeme službenika u ispostavama lučkih kapetanija može se preraspodijeliti tijekom kalendarske godine.

(2) Preraspodjela radnog vremena iz stavka 1. ovoga članka može se obaviti skraćivanjem redovnog radnog vremena u razdoblju od 1. siječnja do 28. veljače i od 1. prosinca do 31. prosinca, odnosno povećanjem redovnog radnog vremena od 1. lipnja do 31. kolovoza.

(3) Redovno radno vrijeme službenika u ispostavama lučkih kapetanija može se u razdoblju iz stavka 2. ovoga članka skratiti odnosno povećati za najviše pet sati tjedno.

(4) Preraspodijeljeno radno vrijeme ne smatra se prekovremenim radom.

Članak 33.

Službenici mogu obavljati poslove iz djelokruga Uprave i lučkih kapetanija i izvan sjedišta rada odnosno kao samostalni izvršitelji sukladno odredbama posebnog propisa koji uređuje rad na izdvojenim mjestima državnih službenika.

GLAVA II.

RAD POSADE BRODOVA I BRODICA

Članak 34.

(1) Članovi posade ukrcavaju se na brod u vremenskom periodu do sedam dana tijekom kojeg su dužni biti 24 sata na brodu.

(2) Iznimno, temeljem naloga lučkog kapetana, vrijeme ukrcaja člana posade broda može se produžiti dulje od sedam dana, ali ne dulje od 15 dana.

Članak 35.

Organizaciju rada članova posade kod obavljanja poslova traganja i spašavanja osoba u pogibelji na moru, hitnog medicinskog prijevoza i drugih interventnih poslova, kao i eventualnu preraspodjelu radnog vremena utvrđuje zapovjednik broda, sukladno odredbama propisa kojima se propisuje utvrđivanje radnog vremena i vremena odmora članova posade brodova hrvatske državne pripadnosti.

Članak 36.

Prekovremenim radom članova posade smatra se svaki sat rada duži od redovnog mjesečnog fonda radnih sati kako je utvrđen odredbama propisa kojim se uređuje rad državnih službenika i u skladu s njim sklopljenog kolektivnog ugovora.

Članak 37.

(1) Evidencija sati rada i sati odmora vodi se na propisanom obrascu rasporeda radnog vremena službenika i zapisu o satima rada i satima odmora članova posade brodova hrvatske državne pripadnosti.

(2) Datum i vrijeme ukrcaja i iskrcaja članova posade evidentira se u središnju bazu podataka koju vode lučke kapetanije i ispostave lučkih kapetanija.

Članak 38.

(1) Kada brod lučke kapetanije nije u operativnoj uporabi, član posade dužan je temeljem pisanog naloga lučkog kapetana obavljati druge poslove sigurnosti plovidbe za koje je osposobljen.

(2) Za vrijeme obavljanja poslova iz stavka 1. ovoga članka član posade zadržava plaću radnog mjesta na koje je raspoređen sukladno odredbama propisa o državnim službenicima.

Članak 39.

(1) Članovima posade tijekom perioda ukrcaja pripadaju sva radna prava pomoraca u nacionalnoj plovidbi propisana odredbama propisa kojim se uređuju materijalnopravni odnosi u pogledu plovnih objekata te ugovorni i drugi obvezni odnosi koji se odnose na brodove i propisa kojim se uređuje porez na dohodak, a posebno u dijelu prava na starosnu mirovinu, prava na staž s povećanim trajanjem i prava na pomorski dodatak.

(2) Pomorski dodatak iz stavka 1. ovoga članka isplaćuje se u iznosu koji je identičan iznosu terenskog dodatka sukladno odredbama propis kojim se uređuje rad državnih službenika i u skladu s njim sklopljenog kolektivnog ugovora.

(3) Pomorski dodatak isplaćuje se za svaki dan u kojem je pomorac ukrcan na brod više od 8 sati.

Članak 40.

Član posade brodica koji je ukrcan na brodicu radi obavljanja poslova iz članka 5. stavka 1. ovoga Zakona, ako brodicu zbog naravi posla ne smije ili ne može napustiti više od 12 sati, ostvaruje prava po osnovi terenskog rada sukladno odredbama propisa kojim se uređuje rad državnih službenika i u skladu s njim sklopljenog kolektivnog ugovora.

DIO PETI

INSPEKCIJSKE OVLASTI

GLAVA I.

STJECANJE I PRESTANAK OVLASTI

Članak 41.

(1) Službenici Uprave i lučkih kapetanija prilikom obavljanja poslova u okviru radnog mjesta na koje su raspoređeni imaju ovlasti propisane ovim Zakonom, pomorskim i plovidbenim propisima te drugim propisima.

(2) Ovlast za obavljanje inspekcijskih poslova sigurnosti plovidbe te inspekcijskih poslova nadzora pomorskog dobra, službenik stječe:

1. rješenjem o rasporedu na radno mjesto za koje je pravilnikom o unutarnjem redu Ministarstva propisano obavljanje inspekcijskih poslova sigurnosti plovidbe i/ili inspekcijskih poslova nadzora pomorskog dobra, položenim državnim stručnim ispitom i savladavanjem odgovarajućeg programa stručnog usavršavanja u skladu s odredbama ovoga Zakona, pomorskih i plovidbenih propisa ili
2. rješenjem kojim ga ministar ovlašćuje za obavljanje određenih inspekcijskih poslova, kada mu je u opisu poslova radnog mjesta na koje je raspoređen, propisano obavljanje određenih inspekcijskih poslova sigurnosti plovidbe i nadzora pomorskog dobra, a nakon što je službenik položio državni ispit te savladao odgovarajući program stručnog usavršavanja.

(3) Rješenje iz stavka 2. točke 2. ovoga članka obvezno sadrži navod o inspekcijskim poslovima sigurnosti plovidbe i/ili inspekcijskim poslovima nadzora pomorskog dobra, za čije obavljanje se ovlaštenje daje, obveze koje je ovlašteni službenik dužan ispuniti i rokove u kojima ih je dužan ispuniti.

(4) Ovlašteni službenik iz stavka 2. ovoga članka (dalje u tekstu: ovlašteni službenik) ima ovlast obavljanja dodijeljenih inspekcijskih poslova sigurnosti plovidbe i/ili inspekcijskih poslova nadzora pomorskog dobra, na cijelom području Republike Hrvatske.

(5) Ovlaštenom službeniku izdaje se službena iskaznica i službena značka s identifikacijskim brojem.

(6) U obavljanju inspekcijskih poslova sigurnosti plovidbe i/ili inspekcijskih poslova nadzora pomorskog dobra, ovlašteni službenici nisu ograničeni granicama teritorijalne nadležnosti lučke kapetanije u koju su raspoređeni na rad.

(7) Ministar pravilnikom propisuje način stjecanja statusa ovlaštenog službenika, program stručnog usavršavanja, obrazac službene iskaznice, izgled službene značke te postupak izdavanja službene iskaznice i službene značke.

Članak 42.

(1) Ministar će ukinuti rješenje kojim je ovlaštenom službeniku dano ovlaštenje:

1. zbog prestanka državne službe
2. zbog udaljenja iz državne službe
3. zbog premještaja na radno mjesto u čijem opisu poslova nije propisano obavljanje inspekcijskih poslova sigurnosti plovidbe i/ili inspekcijskih poslova nadzora pomorskog dobra
4. zbog donošenja novog rješenja o ovlaštenju
5. ako ovlašteni službenik nije ispunio obvezu ili je nije ispunio u roku koji je utvrđen rješenjem iz članka 41. stavka 2. točke 2. ovoga Zakona.

(2) Službenik kojem je ukinuto rješenje kojim mu je dano ovlaštenje, dužan je predati službenu iskaznicu, službenu značku i druga sredstva koja su mu povjerena za obavljanje inspekcijskih poslova u roku tri dana od dana izvršnosti rješenja iz stavka 1. ovoga članka, osim u slučaju kada je rješenjem o ukidanju drugačije određeno radi donošenja novog rješenja o ovlaštenju.

(3) Službenik iz stavka 2. ovoga članka kojemu nije prestala državna služba i nije izdano novo rješenje o ovlaštenju, raspoređuje se na drugo slobodno radno mjesto, sukladno njegovoj stručnoj spremi i radnom iskustvu, u istoj ili drugoj ustrojstvenoj jedinici, u istom ili drugom mjestu rada, sukladno odredbama propisa kojim se uređuje rad državnih službenika i u skladu s njim sklopljenog kolektivnog ugovora.

GLAVA II.

PRIMJENA OVLASTI

Članak 43.

Kada obavlja nadzor nad primjenom pomorskih i plovidbenih propisa ovlašteni službenik ovlašten je:

1. pregledati pomorske objekte i objekte unutarnje plovidbe
2. pregledati pomorsko dobro i sve ono što je s pomorskim dobrom trajno spojeno na površini ili ispod nje (pripadnosti pomorskom dobru), kao i sve ono što je postavljeno na pomorsko dobro
3. pregledati luke, lučka područja i lučke uređaje, poslovne i druge prostore
4. izricati zabranu korištenja pomorskog dobra koja uvijek uključuje i zabranu obavljanja djelatnosti na pomorskom dobru, obustavu građenja i izvođenja radova na pomorskom dobru te svaki drugi oblik korištenja pomorskog dobra i njegovih pripadnosti
5. narediti uklanjanje svih pripadnosti pomorskom dobru i svega onog što je postavljeno na pomorsko dobro, a rezultat su ljudskih radnji koje su poduzete bez valjane pravne osnove propisane zakonom i drugim propisima kojima se uređuje pomorsko dobro i koncesija na pomorskom dobru
6. narediti povrat pomorskog dobra u prijašnje stanje sukladno njegovoj prirodi i namjeni
7. provjeriti identitet osoba
8. privremeno oduzeti predmete i isprave
9. prikupljati, obrađivati, evidentirati i koristiti osobne i druge podatke, dokumente i isprave
10. narediti otklanjanje šteta i uspostavu prijašnjeg stanja
11. zabraniti korištenje pomorskih objekata i objekata unutarnje plovidbe te njihovih uređaja
12. davati druga upozorenja, naredbe i zabrane te poduzeti druge mjere, odnosno izvršiti druge radnje za koje je ovlašten ovim Zakonom, pomorskim i plovidbenim propisima, zakonom kojim se uređuje prekršajni postupak i drugim propisima.

Članak 44.

(1) Ovlašteni službenik u obavljanju inspekcijskog nadzora može pregledati pomorske objekte i objekte unutarnje plovidbe te njihove uređaje, radi utvrđivanja činjenica te pregleda isprava i dokumenata.

(2) Subjekt nadzora dužan je zaustaviti plovni objekt ili plovilo na mjestu koje odredi ovlašteni službenik.

(3) Subjekt nadzora dužan je omogućiti ovlaštenom službeniku nesmetani pregled iz stavka 1. ovoga članka te na zahtjev ovlaštenog službenika dati tražene podatke te predočiti tražene isprave i dokumente.

(4) Ovlašteni službenik može tijekom pregleda iz stavka 1. ovoga članka, kada okolnosti slučaja zahtijevaju hitno izvršenje, radi onemogućavanja daljnjeg nezakonitog postupanja, donijeti usmeno rješenje kojim se subjektu nadzora naređuje zabrana korištenja pomorskog objekta ili objekta unutarnje plovidbe ili njihovih uređaja, koja se izvršava na licu mjesta, pečaćenjem objekta nadzora ili postavljanjem službenog znaka, bez donošenja posebnog rješenja o izvršenju.

(5) Subjekt nadzora dužan je odmah i bez odgađanja postupiti po usmenom rješenju iz stavka 4. ovoga članka.

(6) Ovlašteni službenik dužan je sastaviti pisani otpravak usmenog rješenja i dostaviti ga stranci bez odgode, a najkasnije u roku osam dana od dana donošenja usmenog rješenja.

(7) Protiv rješenja iz stavka 4. ovoga članka žalba nije dopuštena, ali se može pokrenuti upravni spor pred nadležnim upravnim sudom, koji o ovoj upravnoj stvari odlučuje u hitnom postupku.

(8) Nitko ne smije neovlašteno skinuti ili povrijediti službeni pečat ili znak koji je ovlašteni službenik postavio u skladu s odredbom stavka 4. ovoga članka.

Članak 45.

(1) Ovlašteni službenik u obavljanju inspekcijskog nadzora može pregledati pomorsko dobro i sve pripadnosti pomorskom dobru, kao i sve ono što je postavljeno na pomorsko dobro, radi utvrđivanja činjenica te pregleda isprava i dokumenata.

(2) Subjekt nadzora dužan je omogućiti ovlaštenom službeniku nesmetani pregled iz stavka 1. ovoga članka te na zahtjev ovlaštenog službenika dati tražene podatke te predočiti tražene isprave i dokumente.

(3) Ovlašteni službenik može tijekom pregleda iz stavka 1. ovoga članka, kada okolnosti slučaja zahtijevaju hitno izvršenje, radi onemogućavanja daljnjeg nezakonitog postupanja, donijeti usmeno rješenje kojim se subjektu nadzora naređuje zabrana korištenja pomorskog dobra, koja uvijek uključuje i zabranu obavljanja djelatnosti na pomorskom dobru, obustavu građenja i izvođenja radova na pomorskom dobru te svaki drugi oblik korištenja pomorskog dobra i njegovih pripadnosti, a koja se izvršava na licu mjesta, pečaćenjem objekta nadzora ili postavljanjem službenog znaka, bez donošenja posebnog rješenja o izvršenju.

(4) Subjekt nadzora dužan je odmah i bez odgađanja postupiti po usmenom rješenju iz stavka 3. ovoga članka.

(5) Ovlašteni službenik dužan je sastaviti pisani otpravak usmenog rješenja i dostaviti ga stranci bez odgode, a najkasnije u roku osam dana od dana donošenja usmenog rješenja.

(6) Protiv rješenja iz stavka 3. ovoga članka žalba nije dopuštena, ali se može pokrenuti upravni spor pred nadležnim upravnim sudom, koji o ovoj upravnoj stvari odlučuje u hitnom postupku.

(7) Nitko ne smije neovlašteno skinuti ili povrijediti službeni pečat ili znak koji je ovlašteni službenik postavio u skladu s odredbom stavka 3. ovoga članka.

Članak 46.

(1) Ovlašteni službenik u obavljanju inspekcijskog nadzora može pregledati luke, lučka područja i lučke uređaje, poslovne i druge prostore radi utvrđivanja činjenica te pregleda isprava i dokumenata.

(2) Poslovnim i drugim prostorom u smislu stavka 1. ovoga članka smatra se i stambeni te svaki drugi prostor naznačen kao sjedište pravne ili fizičke osobe koja obavlja gospodarsku djelatnost ili ako se koristi kao prostor za obavljanje gospodarske djelatnosti.

(3) Subjekt nadzora dužan je omogućiti ovlaštenom službeniku nesmetani pregled iz stavka 1. ovoga članka te na zahtjev ovlaštenog službenika dati tražene podatke te predočiti tražene isprave i dokumente.

(4) Ovlašteni službenik može tijekom pregleda iz stavka 1. ovoga članka, kada okolnosti slučaja zahtijevaju hitno izvršenje radi onemogućavanja daljnjeg nezakonitog postupanja, donijeti usmeno rješenje kojim se subjektu nadzora naređuje zabrana obavljanja djelatnosti u objektu nadzora, koja se izvršava na licu mjesta, pečaćenjem objekta nadzora ili postavljanjem službenog znaka, bez donošenja posebnog rješenja o izvršenju.

(5) Subjekt nadzora dužan je odmah i bez odgađanja postupiti po usmenom rješenju iz stavka 4. ovoga članka.

(6) Ovlašteni službenik dužan je sastaviti pisani otpravak usmenog rješenja i dostaviti ga stranci bez odgode, a najkasnije u roku osam dana od dana donošenja usmenog rješenja.

(7) Protiv rješenja iz stavka 4. ovoga članka žalba nije dopuštena, ali se može pokrenuti upravni spor pred nadležnim upravnim sudom, koji o ovoj upravnoj stvari odlučuje u hitnom postupku.

(8) Nitko ne smije neovlašteno skinuti ili povrijediti službeni pečat ili znak koji je ovlašteni službenik postavio u skladu s odredbom stavka 4. ovoga članka.

Članak 47.

(1) Ovlašteni službenik dužan je u provedbi ovlasti izvršiti provjeru identiteta osobe.

(2) Provjera identiteta osobe provodi se uvidom u njezinu osobnu iskaznicu, putnu ispravu, pomorsku knjižicu ili identifikacijsku ispravu pomorca u međunarodnoj plovidbi.

(3) Prilikom provjere identiteta osobe ovlašteni službenik je dužan upoznati osobu s razlogom provjere njezina identiteta.

(4) Ako se na temelju dostupnih podataka ne može provjeriti identitet osobe iz stavka 1. ovoga članka, utvrđivanje identiteta utvrdit će se provjerom u službenim registrima Uprave ili će se zatražiti provjera od nadležne policijske uprave odnosno diplomatsko-konzularnog predstavništva.

(5) Osoba iz stavka 1. ovoga članka dužna je ovlaštenom službeniku omogućiti provjeru identiteta i na njegov zahtjev dati mu na uvid svoje identifikacijske isprave te isprave o osposobljenosti za upravljanje plovnim objektom ili plovilom.

Članak 48.

(1) U odnosu na osobu s imunitetom, ovlašteni službenik postupa u skladu s međunarodnim ugovorima i posebnim propisima.

(2) O postupanju u odnosu na osobu s imunitetom ovlašteni službenik odmah obavještava lučkog kapetana, a ovaj čelnika Uprave.

Članak 49.

(1) Kad ovlašteni službenik uporabom tehničkih sredstava za nadzor pomorskog prometa ili unutarnje plovidbe utvrdi da je počinjen pomorski ili plovidbeni prekršaj propisan zakonom, vlasnik odnosno brodar plovnog objekta ili plovila dužan je u roku od 15 dana, na zahtjev ovlaštenog službenika, dati vjerodostojan podatak o identitetu osobe koja je upravljala plovnim objektom ili plovilom u trenutku počinjenja prekršaja.

(2) Kad je pravna osoba vlasnik, odnosno brodar plovnog objekta ili plovila kojim je počinjen pomorski ili plovidbeni prekršaj, podatke iz stavka 1. ovoga članka dužna je dati odgovorna osoba u toj pravnoj osobi.

Članak 50.

(1) Ovlašteni službenik prilikom obavljanja službenih radnji, ovlašten je subjektu nadzora i drugim osobama koje su zatečene na mjestu nadzora, izdavati obvezujuće naloge usmeno i neposredno ili posredstvom pomorskih radio-komunikacijskih uređaja, odnosno primjenom zvučne i svjetlosne signalizacije propisane pomorskim i plovidbenim propisima, a osoba na koju se nalog odnosi dužna je po tom nalogu postupiti.

(2) Subjekt nadzora i druge osobe koje su zatečene na mjestu nadzora, ne smiju svojim ponašanjem, djelovanjem, postupanjem ili propuštanjem postupanja prema nalogu ovlaštenog službenika, ni na koji način izbjegavati, onemogućavati ili otežavati provođenje službenih radnji te su tijekom njihova provođenja dužne postupati po nalozima ovlaštenog službenika.

(3) U slučajevima korištenja pomorskih radio-komunikacijskih uređaja, odnosno drugih tehničkih sredstava iz stavka 1. ovoga članka, ovlašteni službenik dužan je voditi službenu evidenciju i/ili tonske i druge zapise.

Članak 51.

(1) U obavljanju inspekcijskog nadzora ovlašteni službenik može, u slučaju postojanja osnove sumnje u počinjenje prekršaja propisanog zakonom te ako postoji opasnost od odgode, privremeno oduzeti predmete koje mogu poslužiti kao dokaz u prekršajnom postupku, na rok do donošenja pravomoćne odluke o prekršaju.

(2) O privremenom oduzimanju predmeta, ovlašteni službenik dužan je izdati potvrdu koja mora sadržavati bitne značajke oduzetih predmeta te podatke o osobi od koje su oduzete ili će to naznačiti u zapisniku o provođenju službene radnje, a oduzete stvari priključiti zapisniku ili navesti gdje se nalaze na čuvanju.

(3) Lučka kapetanija dužna je osigurati uvjete za čuvanje privremeno oduzetih predmeta.

(4) Ako ovlaštena osoba umjesto podnošenja optužnog prijedloga izda prekršajni nalog, tim će nalogom odlučiti i o mjeri oduzimanja predmeta, sukladno zakonu kojim se uređuje prekršajni postupak.

Članak 52.

Ovlašteni službenik ovlašten je prema osobi za koju postoji osnova sumnje da je počinitelj prekršaja propisanog zakonom, izricati mjere opreza sukladno odredbama zakona kojim se uređuje prekršajni postupak, uključujući i mjeru privremenog oduzimanja isprava i knjiga pomorskog objekta ili plovila.

Članak 53.

Ako ovlašteni službenik pri obavljanju inspekcijskog nadzora naiđe na fizički otpor ili može takav otpor očekivati, zatražit će pomoć u obavljanju nadzora od nadležne policijske uprave u skladu s posebnim propisom.

Članak 54.

(1) Zapisnici o činjenicama utvrđenim pregledom pomorskih objekata i objekata unutarnje plovidbe, pomorskog dobra i njegovih pripadnosti te svega onog što je postavljeno na pomorsko dobro, luka, lučkih područja i lučkih uređaja, poslovnih i drugih prostora, odnosno pregledom isprava i dokumenata, kao i predmeti oduzeti tijekom provođenja inspekcijskog nadzora, mogu se koristiti kao dokazno sredstvo u prekršajnom i kaznenom postupku.

(2) Službene evidencije, tonski i drugi elektronički zapisi na tehničkim sustavima odnosno uređajima i opremi mogu služiti kao dokazno sredstvo u prekršajnom i kaznenom postupku.

Članak 55.

(1) Ovlašteni službenik kada obavlja poslove propisane ovim Zakonom i drugim pomorskim i plovidbenim propisima, dužan je poštivati dostojanstvo, ugled i čast svake osobe na koju se radnja odnosi, vodeći računa o zaštiti Ustavom Republike Hrvatske i zakonom zajamčenih ljudskih prava i temeljnih sloboda te poštivati odredbe propisa koji uređuje pravila ponašanja državnih službenika i etička načela na temelju kojih postupaju državni službenici prilikom obavljanja službene dužnosti.

(2) Primjena ovlasti mora biti razmjerna potrebi zbog kojih se poduzimaju.

(3) Primjena ovlasti ne smije izazvati veće štetne posljedice od onih koje bi nastupile da ovlasti nisu primijenjene.

(4) Između više ovlasti ovlašteni službenik primijenit će onu kojom se s najmanje štetnih posljedica i u najkraćem vremenu postiže njezin cilj.

(5) Odredbe ovoga članka odgovarajuće se primjenjuju i na slučajeve kada ovlašteni službenik primjenjuje ovlasti prema pravnim osobama i drugim osobama koje obavljaju gospodarsku djelatnost, a u tim slučajevima dužan je voditi računa da kod provođenja službenih radnji u što manjoj mjeri remeti redovito poslovanje pravne ili druge osobe na koju se radnja odnosi.

(6) Zabranjeno je nepristojno ili uvredljivo obraćanje, otežavanje, onemogućavanje ili sprječavanje ovlaštenog službenika tijekom obavljanja njegovih propisanih poslova i primjene inspekcijskih ovlasti.

Članak 56.

(1) Ovlašteni službenici obavljaju poslove sigurnosti plovidbe u službenoj ili u civilnoj odjeći.

(2) Ovlašteni službenik koji poslove obavlja u civilnoj odjeći dužan je prije poduzimanja bilo koje službene radnje identificirati se službenom iskaznicom i značkom.

(3) Iznimno, ovlašteni službenik neće se predstaviti na način određen u stavku 2. ovoga članka ako okolnosti primjene ovlasti ukazuju da bi to moglo ugroziti postizanje njezina cilja.

(4) Po prestanku okolnosti iz stavka 3. ovoga članka ovlašteni službenik predstavit će se na način određen stavkom 2. ovoga članka.

DIO ŠESTI

PRAVA, OBVEZE I ODGOVORNOSTI

GLAVA I.

ZAJEDNIČKE ODREDBE

Članak 57.

Na prava, obveze i odgovornosti službenika i namještenika raspoređenih na radna mjesta u Upravi i lučkim kapetanijama, primjenjuju se propis o državnim službenicima te u skladu s njim sklopljeni kolektivni ugovor, osim ako je ovim Zakonom drugačije propisano.

Članak 58.

(1) Ministarstvo je dužno službenicima i namještenicima raspoređenim na radna mjesta u Upravi i lučkim kapetanijama osigurati radne uvjete sukladno propisu kojim se uređuje zaštita na radu, na svim poslovima koje obavljaju.

(2) Službenici i namještenici iz stavka 1. ovoga članka, dužni su s najvećom mogućom pozornošću čuvati vlastitu sigurnost i zdravlje na radu kao i sigurnost i zdravlje ostalih osoba ako je to ovisno o njihovim postupcima.

Članak 59.

Ministarstvo osigurava besplatnu pravnu pomoć u postupcima koje su protiv službenika pokrenule fizičke ili pravne osobe zbog radnji poduzetih u obavljanju službenog posla osim ako se za isti slučaj pred nadležnim službeničkim sudom vodi postupak protiv službenika ili je u tom postupku službenik proglašen odgovornim za tešku povredu službene dužnosti.

GLAVA II.

ZAPOŠLJAVANJE I NAPREDOVANJE

Članak 60.

(1) Slobodna radna mjesta službenika u Upravi i lučkim kapetanijama popunjavaju se putem javnog natječaja, internog oglasa, napredovanja, premještaja ili rasporeda državnog službenika u skladu sa ovim Zakonom i zakonom kojim se uređuje prijam u državnu službu.

(2) Iznimno od odredbi stavka 1. ovoga članka, slobodno radno mjesto u Upravi i lučkim kapetanijama, može se popuniti bez javnog natječaja, prijemom u državnu službu osobe s kojom je temeljem posebnog programa Vlade Republike Hrvatske sklopljen ugovor o stipendiranju ili školovanju redovitog studenta odnosno učenika.

Članak 61.

(1) Interni oglas za popunu radnih mjesta koja će ostati upražnjena zbog odlaska službenika u mirovinu objavljuje se najmanje osam mjeseci prije nego što se mjesto uprazni.

(2) Ukoliko se radno mjesto ne može popuniti temeljem internog oglasa ili premještaja, za isto će se raspisati javni natječaj najkasnije u roku od četiri mjeseca od oglašavanja internog oglasa.

(3) U slučajevima iz stavaka 1. i 2. ovoga članka internim oglasom odnosno javnim natječajem naznačit će se da će se upražnjeno radno mjesto popuniti nakon prestanka državne službe službeniku zbog odlaska u mirovinu, s naznakom točnog datuma.

(4) Za radna mjesta iz stavka 1. ovoga članka na kojima se obavljaju poslovi iz članka 5. ovoga Zakona ne primjenjuju se odredbe propisa i odluke o ograničavanju zapošljavanja državnih službenika.

Članak 62.

(1) Zbog povećanog opsega poslova u razdoblju od 1. travnja do 31. listopada u lučkim kapetanijama i ispostavama lučkih kapetanija mogu se zaposliti državni službenici na određeno vrijeme.

(2) Iznimno od stavka 1. ovoga članka, ukoliko u kalendarskoj godini uskrsni blagdani započnu prije 1. travnja, državni službenici na određeno vrijeme mogu se zaposliti sedam dana prije početka blagdana.

(3) Oglas za prijam državnih službenika na određeno vrijeme iz stavka 1. ovoga članka Ministarstvo objavljuje najkasnije do 15. veljače tekuće godine.

(4) Osim odredbi ovoga Zakona o načinu prijma osoba u državnu službu na određeno vrijeme, na raspored na odgovarajuće radno mjesto, trajanje državne službe te druga prava i obveze, primjenjuju se odredbe propisa kojima se uređuje zapošljavanje državnih službenika na određeno vrijeme zbog povećanog opsega poslova.

Članak 63.

(1) Za potrebe radnih mjesta službenika visoke stručne spreme, za koja se kao poseban uvjet, sukladno propisima kojima se uređuje prijam u državnu službu, zahtjeva pomorska struka ili prometna struka - vodni smjer, odgovarajućim radnim iskustvom smatra se i plovidbena služba u svojstvu časnika u trajanju od najmanje polovine vremena koje je propisano za to radno mjesto.

(2) Za potrebe radnih mjesta službenika više ili srednje stručne spreme za koja se kao poseban uvjet, sukladno propisima kojima se uređuje prijam u državnu službu, zahtjeva pomorska struka ili prometna struka - vodni smjer, odgovarajućim radnim iskustvom smatra se i plovidbena služba u trajanju od najmanje polovine vremena koje je propisano za to radno mjesto.

(3) Za potrebe radnih mjesta iz stavka 1. ovoga članka, visokom stručnom spremom smatra se i viša stručna sprema pomorske struke i plovidbena služba u svojstvu zapovjednika broda ili upravitelja stroja u međunarodnoj plovidbi u trajanju od najmanje 2 godine, odnosno viša stručna sprema prometne struke - vodni smjer i plovidbena služba u svojstvu zapovjednika A ili strojara unutarnje plovidbe u trajanju od najmanje 2 godine.

Članak 64.

Iznimno od odredbi propisa kojima se uređuje izvanredno napredovanje državnih službenika, službenik koji stekne viši stupanj stručne spreme temeljem završenog školovanja, može se rasporediti na slobodno radno mjesto za koje ispunjava uvjete pri čemu mu se u radno iskustvo na odgovarajućim poslovima uračunava ukupni radni staž ostvaren u Upravi ili lučkim kapetanijama.

GLAVA III

STRUČNO OSPOSOBLJAVANJE SLUŽBENIKA

Članak 65.

(1) Službenici Uprave i lučkih kapetanija moraju neprekidno dopunjavati svoja stručna znanja, osposobljavati se i sudjelovati u provjerama stručne osposobljenosti koje se organiziraju i provode periodički.

(2) Poslovi stručnog osposobljavanja i usavršavanja odnose se na:

* 1. izradu i provedbu programa za kontinuirano stručno osposobljavanje i usavršavanje
  2. izradu i provedbu programa za stjecanje ovlaštenja
  3. provedbu programa izobrazbe za vježbenike palube i stroja radi stjecanja časničkog zvanja
  4. izradu i provedbu programa za stjecanje svjedodžbi
  5. izradu i provedbu programa za stručno osposobljavanje i usavršavanje vježbenika i službenika koji se primaju u službu
  6. organiziranje treninga, tečajeva, seminara i radionica i
  7. izdavanje stručnih publikacija potrebnih za rad službe sigurnosti plovidbe i za potrebe stručnog osposobljavanja službenika.

(3) Na provedbu posebnih programa izobrazbe iz stavka 2. ovoga članka na odgovarajući način se primjenjuju odredbe općeg propisa o oblicima, načinu i uvjetima izobrazbe državnih službenika.

(4) Ministar pravilnikom utvrđuje sadržaj, način i uvjete stručnog usavršavanja, osposobljavanja i provjere stručne osposobljenosti službenika i vježbenika, opće i posebne uvjete koje moraju ispunjavati službenici koji se angažiraju za neposrednu provedbu posebnih programa izobrazbe, njihova prava i obveze, kao i visinu naknade za neposredan rad na izobrazbi.

Članak 66.

(1) Službenik Uprave ili lučke kapetanije može se ukrcati na javni brod lučke kapetanije kao vježbenik palube ili vježbenik stroja radi stjecanja časničkog zvanja u službi palube, odnosno časničkog zvanja u službi stroja, neovisno o broju izvršitelja utvrđenih u uredbi o unutarnjem ustrojstvu i pravilniku o unutarnjem redu Ministarstva koji se odnose na javni brod na koji se vježbenik ukrcava.

(2) Izobrazba vježbenika iz stavka 1. ovoga članka obavlja se na način i prema programu sukladno posebnom propisu kojim je uređeno stjecanje svjedodžbi o osposobljenosti pomoraca i brodaraca.

(3) Na prava i obveze službenika iz stavka 1. ovoga članka primjenjuju se odredbe o privremenom premještaju po potrebi službe sukladno odredbama propisa o državnim službenicima kao i odredbe Dijela četvrtog, Glave II ovoga Zakona o pravima i obvezama člana posade broda.

Članak 67.

(1) Službeniku Uprave i lučke kapetanija dopušten je ukrcaj na brod u međunarodnoj plovidbi radi stručnog usavršavanja u ukupnom trajanju do 12 mjeseci svakih 5 godina temeljem odobrenja ministra.

(2) Ukrcaj iz stavka 1. ovoga članka smatra se neplaćenim dopustom i odobrit će se pod uvjetom da neće izazvati teškoće u obavljanju poslova Uprave ili lučke kapetanije.

(3) Za vrijeme neplaćenog dopusta službeniku miruju prava i obveze iz službe odnosno radnog odnosa.

Članak 68.

(1) Lučke kapetanije mogu provoditi programe stručnog osposobljavanja službenika za stjecanje pojedinih svjedodžbi.

(2) Teoretski i praktični dio programa osposobljavanja iz stavaka 1. ovoga članka obavlja se sukladno programima propisanim posebnim propisima koji uređuju izobrazbu pomoraca, brodaraca i osposobljavanje voditelja brodica i čamaca.

(3) Praktični dio osposobljavanja za stjecanje svjedodžbe iz stavka 1. ovoga članka obavlja se na javnim brodovima, brodicama i čamcima kao i na školskom brodu Ministarstva.

Članak 69.

Troškovi obnove i stjecanja svjedodžbi za službenike pokrivaju se iz državnog proračuna Republike Hrvatske kao i troškovi provođenja liječničkog pregleda člana posade broda, brodice ili čamca čiji je opseg i sadržaj propisan posebnim propisima o uvjetima zdravstvene sposobnosti članova posade pomorskih brodova i brodica, odnosno plovila unutarnje plovidbe

Članak 70.

(1) Na temelju sporazuma između ministra i čelnika drugog tijela državne uprave, Ministarstvo može službenika uputiti na obrazovanje ili usavršavanje u drugo tijelo državne uprave ili ustanovu u Republici Hrvatskoj ili u inozemstvo sukladno potrebama službe.

(2) Na temelju sporazuma između ministra i čelnika drugog tijela državne uprave, službenici iz drugog tijela državne uprave ili ustanove mogu se obrazovati i stručno usavršavati u Upravi i lučkim kapetanijama, a u cilju stjecanja znanja u obavljanju pojedinih poslova sigurnosti plovidbe.

(3) Službenici iz drugog tijela državne uprave koji dobivaju ovlasti za obavljanje poslova inspekcijskog nadzora sigurnosti plovidbe moraju se obrazovati i stručno usavršavati u Upravi ili lučkim kapetanijama.

(4) Plaću, troškove obrazovanja i stručnog usavršavanja kao i troškove smještaja, materijalne i druge troškove službenika iz stavka 3. ovoga članka snosi matično tijelo državne uprave.

GLAVA IV

PRIZNANJA I NAGRADE

Članak 71.

(1) Radi priznavanja postignutih rezultata i poticanja uspješnosti rada službenicima i namještenicima Uprave i lučkih kapetanija dodjeljuju se nagrade ili priznanja.

(2) Nagrade i priznanja su godišnja nagrada i zahvalnica.

(3) Nagrade i priznanja iz stavka 2. ovoga članka u pravilu se dodjeljuju uz proslavu Dana pomoraca i brodaraca.

(4) Sredstva potrebna za organizaciju dodjele nagrada i priznanja iz stavka 2. ovoga članka te njihovu isplatu, osiguravaju se u državnom proračunu na razdjelu Ministarstva, u okviru posebnog programa za sigurnost plovidbe.

Članak 72.

(1) Godišnja nagrada dodjeljuje se za iznimne poduhvate u akcijama traganja i spašavanja i službenicima koji ostvare najbolje rezultate u radu.

(2) Dobitnicima godišnje nagrade dodjeljuje se novčana nagrada u iznosu od 4 osnovice za isplatu jubilarnih nagrada sukladno odredbama propisa kojim se uređuje rad državnih službenika i u skladu s njim sklopljenog kolektivnog ugovora.

Članak 73.

(1) Zahvalnice se dodjeljuju službenicima za ostvarene iznadprosječne rezultate rada, te službenicima i namještenicima koji u kalendarskoj godini dodjele nagrada odlaze u mirovinu.

(2) Osim službenicima i namještenicima iz stavka 1. ovoga članka, zahvalnice se dodjeljuju tijelima državne uprave, javnim službama i gospodarskim subjektima za značajan doprinos sigurnosti plovidbe i suradnji s Upravom i lučkim kapetanijama.

(3) Dobitnicima zahvalnica dodjeljuje se prigodni poklon.

(4) Ministar donosi pravilnik kojim se utvrđuju kriteriji i način vrednovanja rezultata rada iz stavka 1. ovoga članka i članka 72. ovoga Zakona.

GLAVA V.

POVREDA SLUŽBENE DUŽNOSTI

Članak 74.

(1) Službenici odgovaraju za povredu službene dužnosti u skladu s odredbama ovoga Zakona i propisa o državnim službenicima.

(2) Povrede službene dužnosti mogu biti lake i teške.

Članak 75.

(1) Lakom povredom službene dužnosti, osim povreda utvrđenih propisom o državnim službenicima, smatra se:

1. nenošenje službene odore, značke ili iskaznice kod obavljanja ili u vezi s obavljanjem poslova službe u skladu s posebnim propisom i
2. odbijanje pisanog naloga za sudjelovanja u programima stručnog osposobljavanja i usavršavanja.

(2) Kaznu opomene za lake povrede službene dužnosti službenika lučke kapetanije izriče lučki kapetan.

Članak 76.

(1) Teškom povredom službene dužnosti, osim povreda utvrđenih propisom o državnim službenicima, smatraju se:

1. sprječavanje i onemogućavanje službenika prilikom obavljanja službenih dužnosti
2. zlouporaba službene odore, značke ili iskaznica kod obavljanja ili u vezi s obavljanjem poslova službe
3. korištenje u neslužbene svrhe službenih informacija, podataka i saznanja
4. javno iznošenje neistinitih činjenica o službi, a što ima za posljedicu nanošenje štete ugledu službe
5. krivotvorenje, preinačavanje, unošenje ili ovjeravanje neistinitih podataka u službenim ispravama ili u temeljnim registrima i službenim evidencijama
6. nesavjesno obavljanje službenih i radnih dužnosti zbog čega je nastala ili mogla nastati šteta
7. nepoduzimanje dužnih radnji u vezi s postupkom za utvrđivanje odgovornosti službenika te prikrivanje počinjenih povreda službene dužnosti
8. odbijanje pisanog naloga za testiranje na alkohol ili odbijanje pisanog naloga za stručni pregled kojim se utvrđuje prisutnost u organizmu alkohola ili narkotičkog sredstva
9. obavljanje poslova nespojivih s dužnostima službenika Uprave i lučke kapetanije.

(2) Prisutnost alkohola ili narkotičkih sredstava utvrđuje se alkotestom ili liječničkim pregledom.

(3) Provjeru alkotestom ovlašteni su obaviti službenici unutarnjeg nadzora i kontrole, nadređeni službenik, stručnjak za zaštitu na radu te drugi službenik koji je osposobljen i ovlašten za obavljanje tih poslova.

(4) Službenici iz stavka 3. ovoga članka moraju biti osposobljeni za provođenje alkotestiranja.

Članak 77.

Službeniku koji je udaljen iz službe rješenjem ministra oduzimaju se sredstva koja su mu povjerena za obavljanje posla, a za vrijeme trajanja udaljenja zabranjuje nošenje službene odore i uporaba službene značke ili iskaznice.

DIO SEDMI

SREDSTVA ZA RAD

Članak 78.

(1) Sredstva za financiranje rada Uprave i lučkih kapetanija osiguravaju se u državnom proračunu Republike Hrvatske u okviru posebnog programa za sigurnost plovidbe.

(2) Kada u skladu s pomorskim i plovidbenim propisima ili drugim posebnim propisom Upravi, lučkoj kapetaniji ili njenom brodu, brodici ili čamcu pripada nagrada ili naknada materijalnih i drugih troškova za obavljene poslove, isti su prihod državnog proračuna.

(3) Ministar donosi pravilnik kojim se utvrđuje način obračuna nagrade ili naknade iz stavka 2. ovoga članka.

Članak 79.

(1) Službenici te namještenici koji obavljaju odgovarajuće stručne i tehničke poslove imaju pravo na radnu odjeću i druga zaštitna sredstva.

(2) Službenici lučkih kapetanija i ispostava dužni su za vrijeme obavljanja službe nositi propisanu službenu odoru i propisane oznake.

(3) Ministar donosi pravilnik kojim se utvrđuje izgled, vrsta, rok i način uporabe službene odore.

Članak 80.

(1) Na pečate lučkih kapetanija i ispostave lučkih kapetanija odgovarajuće se primjenjuju odredbe propisa o pečatima i žigovima s grbom Republike Hrvatske, u skladu s odredbama ovoga Zakona.

(2) Lučke kapetanije koriste pečat s grbom Republike Hrvatske koji sadrži: naziv i grb Republike Hrvatske, naziv i sjedište lučke kapetanije.

(3) Ispostave lučkih kapetanija koriste pečat s grbom Republike Hrvatske koji sadrži: naziv i grb Republike Hrvatske, naziv lučke kapetanije, naziv i sjedište ispostave lučke kapetanije.

Članak 81.

(1) Na natpisne ploče lučkih kapetanija i ispostava lučkih kapetanija odgovarajuće se primjenjuju odredbe propisa o natpisnim pločama tijela državne uprave, u skladu s odredbama ovoga Zakona.

(2) Natpisna ploča lučke kapetanije sadrži: grb Republike Hrvatske, naziv: „Republika Hrvatska“, naziv lučke kapetanije. Naziv lučke kapetanije i sjedište ispisuje se većim slovima u odnosu na ostali tekst.

(3) Natpisna ploča ispostave lučke kapetanije sadrži: grb Republike Hrvatske, naziv: „Republika Hrvatska“, naziv lučke kapetanije, riječ: »Ispostava« i sjedište ispostave. Naziv i sjedište ispostave ispisuje se većim slovima u odnosu na ostali tekst.

(4) Natpisna ploča odjeljka lučke kapetanije identična je natpisnoj ploči lučke kapetanije iz stavka 2. ovoga članka, odnosno natpisnoj ploči ispostave iz stavka 3. ovoga članka.

(5) Na zgradi ili poslovnom prostoru koji koristi lučka kapetanija odnosno ispostava lučke kapetanije, pored natpisne ploče propisane odredbama ovoga članka, može se nalaziti i metalna natpisna ploča bijele boje, u obliku uspravne elipsaste zakrivljene plohe, koja sadrži: grb Republike Hrvatske iza kojega su dva crna ukrižena sidra; naziv: „Republika Hrvatska“; naziv lučke kapetanije i sjedište, odnosno naziv lučke kapetanije, riječ: „Ispostava“ i sjedište ispostave. Sva slova su crne boje.

DIO OSMI

PREKRŠAJI

GLAVA I

PREKRŠAJNI POSTUPAK

Članak 82.

Prekršajni postupak za pomorske i plovidbene prekršaje vodi se prema odredbama propisa kojim se uređuje prekršajni postupak.

Članak 83.

(1) Ministarstvo odlučuje u prvom stupnju o pomorskim i plovidbenim prekršajima.

(2) Prekršajni postupak iz stavka 1. ovoga članka vodi voditelj prekršajnog postupka.

(3) Voditelja prekršajnog postupka iz stavka 2. ovoga članka može se imenovati za područje dviju ili više lučkih kapetanija.

(4) Ako se za pomorski ili plovidbeni prekršaj ne može odrediti mjesna nadležnost, prekršajni postupak za pomorski prekršaj u prvom stupnju vodi Lučka kapetanija Rijeka, a za plovidbeni prekršaj Lučka kapetanija Osijek.

Članak 84.

O žalbama protiv rješenja o prekršaju voditelja prekršajnog postupka iz članka 83. stavka 2. ovoga Zakona odlučuje sud nadležan prema odredbama propisa kojim se uređuje prekršajni postupak.

Članak 85.

(1) Voditelju prekršajnog postupka iz članka 83. stavka 2. ovoga Zakona može se odrediti zamjenik.

(2) Voditelja prekršajnog postupka, njegovog zamjenika i zapisničara imenuje i razrješava ministar na prijedlog lučkog kapetana iz redova službenika lučkih kapetanija, odnosno Ministarstva.

(3) Voditelj prekršajnog postupka i njegov zamjenik mora biti diplomirani pravnik s položenim pravosudnim ispitom.

Članak 86.

Zabranjen je svaki oblik utjecaja na donošenje odluka u prekršajnom postupku, a posebno svaki oblik prisile prema voditelju prekršajnog postupka i zamjeniku s ciljem utjecaja na tijek i ishod prekršajnog postupka.

GLAVA II

PREKRŠAJNE ODREDBE

Članak 87.

(1) Novčanom kaznom u iznosu od 100.000,00 do 500.000,00 kuna kaznit će pravna osoba koja nastavi s korištenjem pomorskog objekta ili objekta unutarnje plovidbe, odnosno njihovim uređajima ili nastavi s korištenjem pomorskog dobra, obavljanjem djelatnosti ili građenjem i izvođenjem radova na pomorskom dobru, unatoč izdanom rješenju kojim mu se to zabranjuje (članak 44. stavak 5., članak 45. stavak 4. i članak 46. stavak 5.).

(2) Za prekršaj iz stavka 1. ovoga članka kaznit će se i odgovorna osoba u pravnoj osobi, novčanom kaznom u iznosu od 40.000,00 do 50.000,00 kuna.

(3) Za prekršaj iz stavka 1. ovoga članka kaznit će se fizička osoba obrtnik i osoba koja obavlja drugu samostalnu djelatnost novčanom kaznom od 50.000,00 do 100.000,00 kuna.

(4) Za prekršaj iz stavka 1. ovoga članka kaznit će se fizička osoba novčanom kaznom od 40.000,00 do 50.000,00 kuna.

(5) Ako je prekršaj iz stavka 1. ovoga članka počinjen iz koristoljublja, odnosno ako je počinjenjem prekršaja počinitelj ostvario imovinsku korist, takav počinitelj će se kazniti novčanom kaznom u dvostrukom iznosu od iznosa novčanih kazni propisanih ovim člankom.

Članak 88.

(1) Novčanom kaznom u iznosu od 10.000,00 do 15.000,00 kuna kaznit će pravna osoba koja odbija omogućiti ili ne omogući ovlaštenom službeniku nesmetani pregled objekta nadzora ili odbije dati ili ne da tražene podatke, odnosno odbije predočiti ili ne predoči tražene isprave i dokumente (članak 44. stavak 3., članak 45. stavak 2. i članak 46. stavak 3.).

(2) Za prekršaj iz stavka 1. ovoga članka kaznit će se i odgovorna osoba u pravnoj osobi, novčanom kaznom u iznosu od 2.000,00 do 5.000,00 kuna.

(3) Za prekršaj iz stavka 1. ovoga članka kaznit će se fizička osoba obrtnik i osoba koja obavlja drugu samostalnu djelatnost novčanom kaznom od 5.000,00 do 10.000,00 kuna.

(4) Za prekršaj iz stavka 1. ovoga članka kaznit će se fizička osoba novčanom kaznom od 2.000,00 do 5.000,00 kuna.

Članak 89.

(1) Novčanom kaznom u iznosu od 10.000,00 do 15.000,00 kuna kaznit će pravna osoba koja na zahtjev ovlaštenog službenika ne dostavi u roku od 15 dana vjerodostojan podatak o identitetu osobe koja je upravljala plovnim objektom ili plovilom u trenutku počinjenja prekršaja (članak 49.).

(2) Za prekršaj iz stavka 1. ovoga članka kaznit će se i odgovorna osoba u pravnoj osobi, novčanom kaznom u iznosu od 2.000,00 do 5.000,00 kuna.

(3) Za prekršaj iz stavka 1. ovoga članka kaznit će se fizička osoba obrtnik i osoba koja obavlja drugu samostalnu djelatnost novčanom kaznom od 5.000,00 do 10.000,00 kuna.

(4) Za prekršaj iz stavka 1. ovoga članka kaznit će se fizička osoba novčanom kaznom od 2.000,00 do 5.000,00 kuna.

Članak 90.

(1) Novčanom kaznom od 2.000,00 do 5.000,00 kuna kaznit će se fizička osoba koja na zahtjev ovlaštenog službenika ne zaustavi plovni objekt ili plovilo na mjestu koje odredi ovlašteni službenik (članak 44. stavak 2.).

(2) Novčanom kaznom od 2.000,00 do 5.000,00 kuna kaznit će se fizička osoba koja na zahtjev ovlaštenog službenika odbije dati na uvid svoju identifikacijsku ispravu, odnosno ispravu o osposobljenosti za upravljanje plovnim objektom ili plovilom. (članak 47. stavak 5.).

DIO DEVETI

PRIJELAZNE I ZAVRŠNE ODREDBE

GLAVA I

PRIJELAZNE ODREDBE

Članak 91.

(1) Vlada Republike Hrvatske će u roku od šest mjeseci od dana stupanja na snagu ovoga Zakona:

1. uskladiti Uredbu o unutarnjem ustrojstvu Ministarstva mora, prometa i infrastrukture („Narodne novine“, broj 76/17 i 116/17) s odredbama ovoga Zakona i
2. donijeti uredbu iz članka 5. stavka 4. ovoga Zakona.

(2) Ministar će u roku od tri mjeseca od dana stupanja na snagu uredbi iz stavka 1. ovoga članka uskladiti pravilnik kojim se uređuje unutarnji red Ministarstva s odredbama uredbi iz stavka 1. ovoga članka i donijeti odluku iz članka 31. stavka 3. ovoga Zakona.

(3) Ministar će u roku godine dana od dana stupanja na snagu ovoga Zakona:

1. donijeti pravilnik iz članka 41. stavka 7. ovoga Zakona
2. donijeti pravilnik iz članka 65. stavka 4. ovoga Zakona
3. donijeti pravilnik iz članka 73. stavka 4. ovoga Zakona
4. donijeti pravilnik iz članka 78. stavka 3. ovoga Zakona i
5. donijeti pravilnik iz članka 79. stavka 3. ovoga Zakona.

Članak 92.

Do stupanja na snagu propisa iz članka 79. stavka 3. ovoga Zakona, na snazi ostaje Pravilnik o službenoj odori državnih službenika lučkih kapetanija ("Narodne novine", br. 41/17).

Članak 93.

Do stupanja na snagu posebnog propisa kojim se uređuje nacionalni plan traganja i spašavanja ljudskih života na moru, naknade za utvrđivanje sposobnosti brodica za plovidbu i baždarenje brodica te naknade za isprave i knjige koje izdaju lučke kapetanije, ostaju na snazi:

1. Nacionalni plan traganja i spašavanja ljudskih života na moru ("Narodne novine", br. 164/98)
2. Naredba o visini naknade za utvrđivanje sposobnosti brodica za plovidbu i o visini naknade za baždarenje brodica ("Narodne novine", br. 159/13 i 42/17)
3. Naredba o visini naknade za isprave i knjige koje izdaju lučke kapetanije ("Narodne novine", br. 5/17)

Članak 94.

(1) Službenik koji je na dan stupanja na snagu ovoga Zakona zatečen na radnom mjestu lučkog kapetana nastavlja raditi na svom dotadašnjem radnom mjestu te zadržava plaću i druga prava prema dotadašnjem rješenju, do imenovanja lučkog kapetana u skladu s odredbama ovoga Zakona.

(2) Ministarstvo će interni oglas iz članka 20. stavka 2. ovoga Zakona objaviti u roku od mjesec dana od dana stupanja na snagu pravilnika iz članka 91. stavka 2. ovoga Zakona.

(3) Službenik koji je na dan stupanja na snagu ovoga Zakona zatečen na radnom mjestu kapetana ispostave može ostati raspoređen na radnom mjestu kapetana iste ispostave najviše pet godina nakon dana stupanja na snagu uredbe iz članka 91. stavka 1. točke 1. ovoga Zakona kojom se ispostave razvrstavaju u kategorije sukladno odredbama članka 15. ovoga Zakona, bez obzira na stručnu uvjete koji će biti propisani pravilnikom iz članka 91. stavka 2. ovoga Zakona.

Članak 95.

Lučke kapetanije iz članka 12. stavka 1. točki od 1., 2., 3., 4., 5., 6., 7. i 8. ovoga Zakona, počinju obavljati poslove sigurnosti plovidbe sukladno odredbama plovidbenih propisa, s danom stupanjem na snagu pravilnika iz članka 91. stavka 2. ovoga Zakona.

GLAVA II

ZAVRŠNE ODREDBE

Članak 96.

Danom stupanja na snagu ovoga Zakona prestaje važiti Zakon o lučkim kapetanijama („Narodne novine“, br. 124/97).

Članak 97.

Ovaj Zakon stupa na snagu osmoga dana od dana objave u „Narodnim novinama“.

**OBRAZLOŽENJE**

**Uz članak 1.**

Ovim člankom uređuje se predmet Zakona o lučkim kapetanijama.

**Uz članak 2.**

Određuju se da ovaj Zakon sadrži odredbe koje su u skladu sa sljedećim aktima Europske unije:

* Direktiva 2002/59/EZ Europskog parlamenta i Vijeća od 27. lipnja 2002. o uspostavi ustava nadzora plovidbe brodova i informacijskog sustava Zajednice i stavljanju izvan snage Direktive Vijeća 93/75/EEZ (SL L 208, 5. 8. 2002.) kako je zadnje izmijenjena i dopunjena Direktivom Komisije 2014/100/EU od 28. listopada 2014. o izmjeni Direktive 2002/59/EZ Europskog parlamenta i Vijeća o uspostavi sustava nadzora plovidbe i informacijskog sustava Zajednice (Tekst značajan za EGP) (SL L 308, 29.10.2014.)
* Direktiva 2009/21/EZ Europskog parlamenta i Vijeća od 23. travnja 2009. o ispunjavanju zahtjeva države zastave (Tekst značajan za EGP) (SL L 131, 28.5.2009.) i
* Direktiva 2008/106/EZ Europskog parlamenta i Vijeća od 19. studenoga 2008. o minimalnoj razini osposobljenosti pomoraca (preinaka) (Tekst značajan za EGP) (SL L 323, 3.12.2008.) kako je zadnje izmijenjena Direktivom 2012/35/EU Europskog parlamenta i Vijeća od 21. studenoga 2012. o izmjeni Direktive 2008/106/EZ o minimalnoj razini osposobljavanja pomoraca (Tekst značajan za EGP) (SL L 343, 12.12.2012.)

Određuje se da se ovim Zakonom osiguravaju pretpostavke za primjenu Uredbe (EZ) br. 1406/2002 Europskog Parlamenta i Vijeća od 27. lipnja 2002. o osnivanju Europske agencije za pomorsku sigurnost.

**Uz članak 3.**

Određuju se pojedini pojmovi, u smislu ovog Zakona, te se utvrđuje uporaba rodno neutralnih pojmova.

**Uz članak 4.**

Utvrđuju se poslovi sigurnosti plovidbe čije je obavljanje utemeljeno na odredbama zakona, podzakonskih akata i pravne stečevina Europske unije, kao i međunarodnih instrumenata iz područja unutarnje plovidbe, sigurnosti unutarnje plovidbe i zaštite od onečišćenja s objekata unutarnje plovidbe, područja pomorstva, sigurnosti plovidbe i zaštite od onečišćenja s pomorskih objekta.

Utvrđuje se poslovi nadzora pomorskog dobra, odnosno koje inspekcijske nadzore ti poslovi obuhvaćaju.

Određuje kojim se planskim dokumentima planiraju, organiziraju i provode poslovi sigurnosti plovidbe i nadzora pomorskog dobra.

**Uz članak 5.**

Ovim člankom utvrđuju se da su poslovi traganja i spašavanja osoba u pogibelji na moru, koordinacija spašavanja plovila i osoba sa plovila na unutarnjim vodama u slučaju plovidbene nesreće, predviđanje, sprječavanje, ograničavanje, osiguranje spremnost za i reagiranje na iznenadna onečišćenja mora i na izvanredne prirodne događaje u moru radi zaštite morskog okoliša i obalnog područja, kao i zaštite okoliša od onečišćenja s objekata unutarnje plovidbe, nadzora i upravljanje pomorskim i riječnim prometom radi javnog interesa zaštite ljudskih života, očuvanja i zaštite okoliša od onečišćenja s plovnih objekata poslovi od posebnog interesa za Republiku Hrvatsku.

Utvrđuje se obveza osiguravanja posebne organizacije rada i radnog vremena za obavljanje poslova inspekcijskog nadzor sigurnosti plovidbe sukladno pomorskim i plovidbenim propisima, izdavanje brodskih isprava i knjiga brodovima hrvatske zastave i izdavanja identifikacijskih isprava i svjedodžbi pomorcima i brodarcima na brodovima hrvatske zastave uzimajući u obzir da se radi o poslovima koji se moraju obaviti što je prije moguće pa čak i izvan Republike Hrvatske kao posljedica međunarodnog karaktera gospodarskih aktivnosti na koje se odnose. Tu je prije svega potrebno voditi računa o konkurentnosti hrvatskih brodara u međunarodnoj plovidbi kao i luka otvorenih za međunarodni promet. Obveza osiguravanja posebne organizacije rada i radnog vremena odnosi se i na obavljanje poslova vođenja prekršajnog postupka u prvom stupnju za pomorske i plovidbene prekršaje.

Upravo zbog međunarodnog karaktera gore navedenih poslova propisuje se mogućnost obavljanja poslova inspekcijskog nadzora, izdavanja brodskih isprava i knjiga i izvan Republike Hrvatske na brodovima hrvatske zastave.

Vladi Republike Hrvatske daje se ovlast za donošenje uredbe kojom će se utvrditi stručni uvjeti za radna mjesta na kojima će se obavljati poslovi sigurnosti plovidbe i nadzora pomorskog dobra, nazivi tih radnih mjesta i pripadajući koeficijente složenosti poslova koji se obavljaju na tim radnim mjestima.

**Uz članak 6.**

Ovim člankom utvrđeni su poslovi sigurnosti plovidbe i nadzora pomorskog dobra koji se obavljaju u posebnim uvjetima rada na kojima službenicima koji ih obavljaju prijeti opasnost od ugrožavanja života, profesionalne bolesti ili znatnog narušavanja zdravlja, koje se ne može izbjeći primjenom propisanih mjera zaštite na radu i ostalih mjera sukladno posebnim propisima. Inspekcijski poslovi su obuhvaćeni Uredbom o poslovima i posebnim uvjetima rada u državnoj službi („Narodne novine“ br. 74/02, 58/08, 119/11, 33/13, 65/15 i 2/17), u kojoj su navedena i većina radnih mjesta koja obavljaju poslove koji su propisani ovim člankom. Navođenje samo pojedinih radnih mjesta u Uredbi dovelo je do određenih nelogičnosti pri čemu su najbolji primjer radna mjesta kapetana ispostava koji u stvarnosti obavljaju poslove članova posade brodica koje se koriste za traganje i spašavanje, kao i poslove inspekcijskog nadzora sigurnosti plovidbe, a nisu obuhvaćeni ovom Uredbom.

Vladi Republike Hrvatske daje se ovlast za donošenje uredbe kojom će se utvrditi pravo na dodatak na osnovnu plaću za poslove sigurnosti plovidbe i nadzora pomorskog dobra s posebnim uvjetima rada.

**Uz članak 7.**

Ovim člankom utvrđuje se da poslove sigurnosti plovidbe i nadzora pomorskog dobra obavlja upravna organizacija u sastavu Ministarstva nadležna za sigurnost plovidbe i nadzor pomorskog dobra te lučke kapetanije.

**Uz članak 8.**

Utvrđuju se poslovi koje obavlja upravna organizacija u sastavu Ministarstva nadležna za sigurnost plovidbe i nadzor pomorskog dobra, radi osiguravanja uvjeta lučkim kapetanijama za neposredno obavljanje tih poslova.

Ovim člankom utvrđuje se da Ministarstvo sudjeluje u radu i surađuje s EMSA-om u ime Vlade Republike Hrvatske, te da ministar nadležan za pomorstvo i unutarnju plovidbu imenuje člana i zamjenika člana Upravnog odbora EMSA-e pri čemu se osiguravaju pretpostavke za primjenu članka 11. stavka 1. i 2. Uredbe (EZ) br. 1406/2002 Europskog Parlamenta i Vijeća od 27. lipnja 2002. o osnivanju EMSA-e.

**Uz članak 9.**

Propisuje se izgled službenog znaka koji koriste Uprava i lučke kapetanije.

Propisuje se način označavanja javnih brodova i brodica te ostalih prijevoznih sredstava lučkih kapetanija.

**Uz članak 10.**

Ovim člankom utvrđuju se da su lučke kapetanije područne jedinice Ministarstva u sastavu upravne organizacije neposredno odgovorne za sigurnost plovidbe i nadzor pomorskog dobra.

**Uz članak 11.**

Ovim člankom propisuje se način obavljanja poslova sigurnosti plovidbe i nadzora pomorskog dobra od strane lučkih kapetanija.

**Uz članak 12.**

Ovim člankom utvrđuje se teritorijalna nadležnost lučkih kapetanija kao područnih jedinica Ministarstva za pojedine županije, te se u tom pogledu osnivaju sljedeće lučke kapetanije: Lučka kapetanija Pula, za područje Istarske županije; Lučka kapetanija Rijeka, za područje Primorsko-goranske županije; Lučka kapetanija Senj, za područje Ličko-senjske županije; Lučka kapetanija Zadar, za područje Zadarske županije; Lučka kapetanija Šibenik, za područje Šibensko-kninske županije; Lučka kapetanija Split, za područje Splitsko-dalmatinske županije; Lučka kapetanija Ploče, za dio Dubrovačko-neretvanske županije koji obuhvaća sljedeće gradove i općine: Metković, Opuzen, Ploče, Kula Norinska, Pojezerje, Slivno i Zažablje i Lučka kapetanija Dubrovnik, za dio Dubrovačko-neretvanske županije koji obuhvaća sljedeće gradove i općine: Dubrovnik, Korčula, Dubrovačko primorje, Janjina, Konavle, Lastovo, Lumbarda, Mljet, Orebić, Smokvica, Ston, Trpanj, Vela Luka i Župa dubrovačka; Lučka kapetanija Vukovar sa sjedištem u Vukovaru, za područje Vukovarsko-srijemske županije osim područja grada Županje i općina Babina Greda, Gradište, Bošnjaci, Drenovci, Gunja i Vrbanja te područje općine Erdut iz Osječko-baranjske županije; Lučka kapetanija Osijek sa sjedištem u Osijeku, za područja Osječko-baranjske županije, osim područja općine Erdut te područja Varaždinske županije, Koprivničko-križevačke županije, Virovitičko-podravske županije i Međimurske županije; Lučka kapetanija Slavonski Brod sa sjedištem u Slavonskom brodu, za područja Brodsko-posavske županije i Požeško-slavonske županije te područje gradova i općina: Županja, Babina Greda, Gradište, Bošnjaci, Gunja, Drenovci i Vrbanja iz Vukovarsko- srijemske županije i Lučka kapetanija Sisak sa sjedištem u Sisku, za područja Sisačko-moslavačke županije, Grada Zagreba, Zagrebačke županije, Krapinsko-zagorske županije, Karlovačke županije i Bjelovarsko-bilogorske županije.

**Uz članak 13.**

S obzirom na to da granice jedinica regionalne uprave na moru nisu integralno uređene niti jednim propisom, a sve kako bi se osigurala učinkovita i jasna provedba propisa iz područja sigurnosti plovidbe i zaštite okoliša od onečišćenja s pomorskih objekata, ovim člankom utvrđuju se granice teritorijalne nadležnosti lučkih kapetanija na morskom prostoru unutarnjih morskih voda, teritorijalnog mora, Zaštićenog ekološko-ribolovnog pojasa te područja epikontinentalnog pojasa Republike Hrvatske, radi određenja jasnih područja nadležnosti za poslove traganja i spašavanja ljudskih života u pogibelji na moru, kao i druge poslove sigurnosti plovidbe.

Ovim člankom također se utvrđuju područja nadležnosti lučkih kapetanija na vodnim putovima i unutarnjim vodama.

**Uz članak 14.**

Ovim člankom propisuje se da se za obavljanje nekih poslova iz djelokruga lučke kapetanije na područjima jednog ili više gradova i/ili općina izvan sjedišta lučke kapetanije osnivaju ispostave lučkih kapetanija, odnosno da se za obavljanje nekih poslova iz djelokruga lučke kapetanije na području jedinice lokalne samouprave u kojoj se nalazi sjedište lučke kapetanije mogu osnivati odjeljci.

**Uz članak 15.**

Ovim člankom razvrstavaju se ispostave lučkih kapetanija u tri kategorije, utvrđuju se osnovni kriteriji za razvrstavanje ispostava, kao i način obavljanja poslova sigurnosti plovidbe i nadzora pomorskog dobra tijekom godine.

Odredbama ovog članka stvaraju se osnove za održivo upravljanje sustavom ispostava lučkih kapetanija na temeljima realnih potreba sudionika u pomorskom prometu i drugih korisnika javnih usluga koje ispostave lučkih kapetanija pružaju.

Ovim člankom daje se ovlast Vladi Republike Hrvatske da uredbom o unutarnjem ustrojstvu ministarstva nadležnog za pomorstvo i unutarnju plovidbu osniva, utvrđuje sjedišta i kategorije, područja nadležnosti i početak rada ispostava lučkih kapetanija i odjeljaka lučkih kapetanija.

**Uz članak 16.**

Ovim člankom, radi obavljanja poslova traganja i spašavanja osoba u pogibelji na moru, predviđanja, sprječavanja, ograničavanja, osiguranja spremnosti za reagiranja i reagiranja na iznenadna onečišćenja mora i na izvanredne prirodne događaje na moru radi zaštite morskog okoliša i obalnog područja, kao i zaštite okoliša od onečišćenja s objekata unutarnje plovidbe, te nadzora i upravljanja pomorskim prometom, za područja nadležnosti više lučkih kapetanija u sastavu Uprave ustrojava se Pomorski operativni centar u čijem su sastavu Nacionalna središnjica za usklađivanje traganja i spašavanja na moru i Nacionalna središnjica za nadzor i upravljanje pomorskim prometom.

**Uz članak 17.**

Ovim člankom utvrđuju se sjedište, naziv i engleska inačica naziva, te poslovi Nacionalne središnjice za usklađivanje traganja i spašavanja na moru (MRCC Rijeka). Između ostalog u skladu s obvezama iz Direktive 2002/59/EZ ovom odredbom utvrđuje se da MRCC Rijeka obavlja poslove i zadatke obalne postaje kao dojavni centar za pomorske nezgode i onečišćenja okoliša s pomorskih objekata.

**Uz članak 18.**

Ovim člankom utvrđuju se sjedište, naziv i engleska inačica naziva, te poslovi Nacionalne središnjice za nadzor i upravljanje pomorskim prometom (VTS Hrvatska). U pogledu obveza iz Direktive 2002/59/EZ utvrđuje se da VTS Hrvatska obavlja poslove obalnih postaja za nadzor i upravljanje pomorskim prometom, plovidbom i peljarenjem u skladu s pomorskim propisima.

Ovim člankom se utvrđuju ustrojstvene jedinice Nacionalne središnjice za nadzor i upravljanje pomorskim prometom s nazivom VTS Centri.

**Uz članak 19.**

Ovim se člankom određuje da radom lučke kapetanije rukovodi lučki kapetan, a radom ispostave lučke kapetanija rukovodi kapetan ispostave te se utvrđuje njihova hijerarhijska odgovornost u skladu s propisima kojim se uređuje sustav državne uprave, odnosno u skladu s propisima kojima se uređuju prava, obveze i odgovornosti državnih službenika.

**Uz članak 20.**

Ovim člankom utvrđeno je da se na radno mjesto lučkog kapetana primjenjuju odredbe propisa kojima se uređuju radna mjesta rukovodećih državnih službenika koje imenuje Vlada, ako ovim Zakonom nije drugačije određeno.

Također, ovim člankom utvrđuje se način popunjavanja radnog mjesta lučkog kapetana, putem internog oglasa, a ako se na taj način ne popuni, tada putem javnog natječaja.

**Uz članak 21.**

Ovim člankom propisuje se da lučkog kapetana imenuje Vlada Republike Hrvatske na prijedlog ministra te razdoblje na koji se lučki kapetan imenuje (pet godina).

**Uz članak 22.**

Ovim se člankom propisuje da se lučki kapetan može razriješiti dužnosti i prije isteka vremena na koji je imenovan iz razloga koji su zakonom kojim se uređuje rad državnih službenika određeni kao razlozi za razrješenje rukovodećeg državnog službenika kojeg imenuje Vlada.

Također, ovim člankom je propisano da će Vlada Republike Hrvatske na prijedlog ministra privremeno imenovati lučkog kapetana iz reda rukovodećih državnih službenika Ministarstva, najduže na rok od godine dana, u slučajevima kada lučki kapetan bude prijevremeno razriješen dužnosti ili kada radno mjesto lučkog kapetana ostane nepopunjeno.

**Uz članak 23.**

Ovim člankom uređuje se sastav Vijeća lučkih kapetana kao stručno-savjetodavnog radnog tijela koje potiče i strateški usmjerava razvoj sustava sigurnosti plovidbe te se određuje djelokrug i način rada Vijeća, imenovanje predsjednika i zamjenika predsjednika Vijeća, način sazivanja sjednica, utvrđivanja dnevnog reda, odlučivanja i druga pitanja važna za rad Vijeća te se određuje da odluke Vijeća imaju savjetodavno značenje i da nisu obvezujuće.

**Uz članak 24.**

U svrhu osiguravanja ujednačene, pravilne, pravodobne i učinkovite primjene pomorskih i plovidbenih propisa, a sukladno zahtjevima direktiva Europske unije, konvencija Međunarodne pomorske organizacije i Međunarodne organizacije rada, pomorska administracija Republike Hrvatske dužna je uspostaviti, primjenjivati i stalno unaprjeđivati sustav upravljanja kvalitetom za poslove sigurnosti plovidbe u skladu sa zahtjevima odgovarajućih međunarodnih normi.

**Uz članak 25.**

Propisuje se nadležnost za provedbu unutarnjeg nadzora nad zakonitošću rada i pravilnom primjenom propisa i internih procedura s ciljem otklanjanja utvrđenih nepravilnosti te ujednačavanja prakse rada.

Propisan je način imenovanja službenika koji će obavljati upravni nadzor, njihova obveza da u roku od 30 dana od dana završetka nadzora rezultate nadzora dostave čelniku Uprave i čelnicima ustrojstvenih jedinica koji rukovode radom ustrojstvene jedinice koja je bila predmet upravnog nadzora na očitovanje i provedbu popravnih mjera. Propisuje je da Vijeće lučkih kapetana obavlja analizu rezultata svih unutarnjih nadzora u tekućoj godini.

**Uz članak 26.**

Ovim člankom propisano je da zbog nužnosti obavljanja poslova sigurnosti plovidbe bitnih za opću javnu sigurnost, stalno i bez prekida, službenici koji su zaposleni na ovim poslovima od posebnog interesa za Republiku Hrvatsku nemaju pravo na štrajk. Isto tako je propisana mogućnost da se zbog potrebe službe ovim službenicima uskrati pravo na korištenje godišnjeg odmora dužeg od 3 dana, u razdoblju od 1. travnja do 31. listopada.

**Uz članak 27.**

Ovim Zakonom uređeno je postupanje u slučaju povećanog opsega poslova unutar pojedine lučke kapetanije ili njenih ispostava kad prijeti opasnost od odgode u obavljanju poslova sigurnosti plovidbe, kao i način za određivanje drugog rješavatelja, a čime se podiže učinkovitost u obavljanju poslova sigurnosti plovidbe.

**Uz članak 28.**

Poslovi sigurnosti plovidbe koje obavlja Uprava i lučke kapetanije takvog su karaktera da se neki od njih moraju obavljati bez prekida zbog čega se radno vrijeme organizira na načine koji predstavljaju rad u manje povoljnom radnom vremenu.

Ovim člankom su utvrđeni oblici rada u manje povoljnom radnom vremenu koji se koriste u obavljaju poslova sigurnosti plovidbe.

**Uz članak 29.**

Ovim člankom je propisana definicija rada u smjenama, rada u turnusima te je omogućena preraspodjela rada u okviru mjesečnog odnosno godišnjeg rasporeda radnog vremena.

**Uz članak 30.**

Ovim člankom je propisano da se temeljem naloga nadređenog službenika poslovi mogu obavljati duže od punog radnog vremena u slučaju hitnog prekovremenog rada i drugim sličnim slučajevima prijeke potrebe.

Propisano je da se u iznimnim i hitnim slučajevima poslovi traganja i spašavanja osoba u pogibelji na moru, koordinacije spašavanja plovila i osoba sa plovila na unutarnjim vodama u slučaju plovidbene nesreće i provođenja upravnih istraga pomorskih i plovidbenih nesreća i nezgoda mogu obavljati bez naloga neposredno nadređenog službenika. U ovim slučajevima ne primjenjuju se odredbe propisa kojima se uređuje rad državnih službenika i u skladu s njim sklopljenog kolektivnog ugovora u pogledu ograničenja prekovremenog rada na službenike koji sudjeluju u obavljanju ovih poslova.

U ovim slučajevima državnim službenicima pripada pravo na uvećanje plaće ili pravo na slobodne radne dane.

**Uz članak 31.**

Kao jedan od oblika organizacije radnog vremena u svrhu neometanog obavljanja pojedinih poslova sigurnosti plovidbe propisana je i mogućnost određivanja obvezne pripravnosti za rad izvan radnog vremena.

Ovim člankom ministru se daje ovlast da donese odluku o organizaciji pripravnosti za rad izvan radnog vremena, vremenskom periodu trajanja pripravnosti, službenicima koji su u obvezi biti pripravni na rad izvan radnog vremena.

**Uz članak 32.**

Poslovi sigurnosti plovidbe usko su povezani s aktivnostima na moru koje su izrazito sezonskog karaktera te se tako tijekom turističke sezone opseg pojedinih poslova lučkih kapetanija i ispostava lučkih kapetanija poveća i nekoliko desetaka puta u odnosu na ostatak godine. Ovim člankom propisana je mogućnost i način preraspodjele radnog vremena službenika koji rade u ispostavama lučkih kapetanija tijekom kalendarske godine.

**Uz članak 33.**

Ovim člankom službenicima se omogućuje obavljanje poslova iz djelokruga Uprave i lučkih kapetanija i izvan sjedišta rada odnosno kao samostalni izvršitelj sukladno odredbama posebnog propisa koji uređuje rad na izdvojenim mjestima državnih službenika. Ovom odredbom stvara se mogućnost fleksibilnije organizacije rada i radnog vremena u slučajevima kada je određene poslove potrebno i moguće obaviti izvan sjedišta ustrojstvenih jedinica.

**Uz članak 34. – 39.**

Poslove traganja i spašavanja osoba u pogibelji i inspekcijskog nadzora sigurnosti plovidbe na moru obavljaju državni službenici koji su kao pomorci, odnosno članovi posade ukrcani na javne brodove lučkih kapetanija.

Ovim Zakonom propisana su prava i obveze članova posade koja su posebnim propisima utvrđena za pomorce u nacionalnoj plovidbi, utvrđena je organizacija radnog vremena na javnim brodovima, evidencija radnog vremena kao i ovlast lučkim kapetanima da u slučajevima kada javni brodovi nisu u operativnoj upotrebi, članove posade mogu raspodijeliti na obavljanje drugih poslova.

**Uz članak 40.**

Članovi posade brodica lučkih kapetanija ostvaruju pravo na terenski dodatak sukladno odredbama Kolektivnog ugovora za državne službenike i namještenike ako brodicu zbog naravi posla ne smiju ili ne mogu napustiti najmanje 12 sata.

**Uz članak 41.**

Ovim člankom utvrđuje se da inspektori u Upravi i lučkim kapetanijama stječu status ovlaštenih službenika rasporedom na radno mjesto za koje je pravilnikom o unutarnjem redu Ministarstva propisano obavljanje inspekcijskih poslova sigurnosti plovidbe i nadzora pomorskog dobra, polaganjem državnog stručnog ispita i svladavanjem odgovarajućeg programa stručnog usavršavanja.

Ostali državni službenici kojima je u opisu poslova propisano obavljanje određenih inspekcijskih poslova sigurnosti plovidbe i nadzora pomorskog dobra sukladno ovlaštenju ministra status ovlaštenih službenika stječu temeljem rješenja kojeg donosi ministar, polaganjem državnog stručnog ispita i svladavanjem odgovarajućeg programa stručnog usavršavanja.

Ovim člankom je propisan sadržaj rješenja kojim ministar ovlašćuje državnog službenika za obavljanje poslova inspekcijskog nadzora, kao i da se ovlaštenim službenicima izdaje službena iskaznica i službena značka.

Određuje se da ovlašteni službenik ima ovlast obavljanja dodijeljenih inspekcijskih poslova sigurnosti plovidbe na cijelom području Republike Hrvatske te da ovlašteni službenici u lučkim kapetanija, u obavljanju inspekcijskih poslova sigurnosti plovidbe, nisu ograničeni granicama teritorijalne nadležnosti lučke kapetanije u koju su raspoređeni na rad.

Ministru se daje ovlast za donošenje pravilnika o načinu stjecanja statusa ovlaštenog službenika, programima stručnog usavršavanja, obrascu službene iskaznice, izgledu službene značke, postupku izdavanja službene iskaznice i službene značke.

**Uz članak 42.**

Ovim člankom propisani su uvjeti za ukidanje rješenja kojim su dana ovlaštenja za obavljanje poslova inspekcijskog nadzora državnom službeniku, obveza i rok za predaju službene iskaznice, službene značke, službene odore i drugih sredstva koja su mu povjerena za obavljanje posla.

**Uz članak 43.**

Ovim člankom propisane su ovlasti ovlaštenih službenika kada obavljaju nadzor nad primjenom pomorskih i plovidbenih propisa.

**Uz članak 44.**

Ovim člankom propisano je da ovlašteni službenik u obavljanju inspekcijskog nadzora može pregledati pomorske objekte i objekte unutarnje plovidbe te njihove uređaje, radi utvrđivanja činjenica te pregleda isprava i dokumenata te da je subjekt nadzora dužan zaustaviti plovni objekt ili plovilo na mjestu koje odredi ovlašteni službenik i omogućiti ovlaštenom službeniku nesmetani pregled i dati tražene podatke te predočiti tražene isprave i dokumente.

Također, propisano je da ovlašteni službenik može tijekom pregleda pomorskog objekta i objekta unutarnje plovidbe te njihove uređaje, kada okolnosti slučaja zahtijevaju hitno izvršenje, radi onemogućavanja daljnjeg nezakonitog postupanja, donijeti usmeno rješenje kojim se subjektu nadzora naređuje zabrana korištenja pomorskog objekta ili objekta unutarnje plovidbe ili njihovih uređaja, koja se izvršava na licu mjesta, pečaćenjem objekta nadzora ili postavljanjem službenog znaka, bez donošenja posebnog rješenja o izvršenju, a da je subjekt nadzora dužan odmah i bez odgađanja postupiti po tom usmenom rješenju.

Ovim člankom propisana je dužnost ovlaštenog službenika da sastavi pisani otpravak usmenog rješenja i dostavi ga stranci bez odgode, a najkasnije u roku osam dana od dana donošenja usmenog rješenja, da protiv tog rješenja žalba nije dopuštena, ali se može pokrenuti upravni spor pred nadležnim upravnim sudom, koji o ovoj upravnoj stvari odlučuje u hitnom postupku.

Također, propisano je da nitko ne smije neovlašteno skinuti ili povrijediti službeni pečat ili znak koji je ovlašteni službenik postavio u skladu s odredbama ovoga članka.

**Uz članak 45.**

Ovim člankom je propisano da ovlašteni službenik u obavljanju inspekcijskog nadzora može pregledati pomorsko dobro i sve pripadnosti pomorskom dobru, kao i sve ono što je postavljeno na pomorsko dobro, radi utvrđivanja činjenica te pregleda isprava i dokumenata.

Subjekt nadzora dužan je omogućiti ovlaštenom službeniku nesmetani pregled pomorskog dobra i svih pripadnosti pomorskom dobru, kao i svega onog što je postavljeno na pomorsko dobro te je dužan na zahtjev ovlaštenog službenika dati tražene podatke te predočiti tražene isprave i dokumente.

Također, propisano je da ovlašteni službenik može tijekom pregleda pomorskog dobra i svih pripadnosti pomorskom dobru, kao i svega onog što je postavljeno na pomorsko dobro, kada okolnosti slučaja zahtijevaju hitno izvršenje, radi onemogućavanja daljnjeg nezakonitog postupanja, donijeti usmeno rješenje kojim se subjektu nadzora naređuje zabrana korištenja pomorskog dobra, koja uvijek uključuje i zabranu obavljanja djelatnosti na pomorskom dobru, obustavu građenja i izvođenja radova na pomorskom dobru te svaki drugi oblik korištenja pomorskog dobra i njegovih pripadnosti, a koja se izvršava na licu mjesta, pečaćenjem objekta nadzora ili postavljanjem službenog znaka, bez donošenja posebnog rješenja o izvršenju, a da je subjekt nadzora dužan odmah i bez odgađanja postupiti po tom usmenom rješenju.

Ovim člankom propisana je dužnost ovlaštenog službenika da sastavi pisani otpravak usmenog rješenja i dostavi ga stranci bez odgode, a najkasnije u roku osam dana od dana donošenja usmenog rješenja, da protiv tog rješenja žalba nije dopuštena, ali se može pokrenuti upravni spor pred nadležnim upravnim sudom, koji o ovoj upravnoj stvari odlučuje u hitnom postupku.

Također, propisano je da nitko ne smije neovlašteno skinuti ili povrijediti službeni pečat ili znak koji je ovlašteni službenik postavio u skladu s odredbama ovoga članka.

**Uz članak 46.**

Ovim člankom propisano je da ovlašteni službenik u obavljanju inspekcijskog nadzora može pregledati luke, lučka područja i lučke uređaje, poslovne i druge prostore radi utvrđivanja činjenica te pregleda isprava i dokumenata te da je subjekt nadzora dužan zaustaviti plovni objekt ili plovilo na mjestu koje odredi ovlašteni službenik i omogućiti ovlaštenom službeniku nesmetani pregled i dati tražene podatke te predočiti tražene isprave i dokumente.

Također, propisano je da ovlašteni službenik može tijekom pregleda luka, lučkih područja i lučkih uređaje, poslovnih i drugih prostora, kada okolnosti slučaja zahtijevaju hitno izvršenje, radi onemogućavanja daljnjeg nezakonitog postupanja, donijeti usmeno rješenje kojim se subjektu nadzora naređuje zabrana korištenja pomorskog objekta ili objekta unutarnje plovidbe ili njihovih uređaja, koja se izvršava na licu mjesta, pečaćenjem objekta nadzora ili postavljanjem službenog znaka, bez donošenja posebnog rješenja o izvršenju, a da je subjekt nadzora dužan odmah i bez odgađanja postupiti po tom usmenom rješenju.

Ovim člankom propisana je dužnost ovlaštenog službenika da sastavi pisani otpravak usmenog rješenja i dostavi ga stranci bez odgode, a najkasnije u roku osam dana od dana donošenja usmenog rješenja, da protiv tog rješenja žalba nije dopuštena, ali se može pokrenuti upravni spor pred nadležnim upravnim sudom, koji o ovoj upravnoj stvari odlučuje u hitnom postupku.

Također, propisano je da nitko ne smije neovlašteno skinuti ili povrijediti službeni pečat ili znak koji je ovlašteni službenik postavio u skladu s odredbama ovoga članka.

**Uz članak 47.**

Ovim člankom ovlaštenim službenicima daje se ovlast provjere identiteta tijekom primjene ovlasti i to uvidom u osobnu iskaznicu, putnu ispravu, pomorsku knjižicu ili identifikacijsku ispravu pomorca u međunarodnoj plovidbi.

Također, propisano je da ako se na temelju dostupnih podataka ne može provjeriti identitet osobe, utvrđivanje identiteta utvrdit će se provjerom u službenim registrima Uprave ili će ovlašteni službeni zatražiti provjeru od nadležne policijske uprave odnosno diplomatsko-konzularnog predstavništva.

Ovim člankom također je propisano da je osoba čiji se identitet provjerava dužna ovlaštenom službeniku omogućiti provjeru svog identiteta i na njegov zahtjev dati mu na uvid svoje identifikacijske isprave te isprave o osposobljenosti za upravljanje plovnim objektom ili plovilom.

**Uz članak 48.**

Uređuje se postupanje ovlaštenog službenika u postupku s osobom koja ima imunitet, a s obzirom na primjenu propisa koji uređuju isti institut.

**Uz članak 49.**

Ovim se člankom uređuje da kad ovlašteni službenik uporabom tehničkih sredstava za nadzor pomorskog prometa ili unutarnje plovidbe utvrdi da je počinjen pomorski ili plovidbeni prekršaj propisan zakonom, vlasnik odnosno brodar plovnog objekta ili plovila dužan je u roku od 15 dana, na zahtjev ovlaštenog službenika, dati vjerodostojan podatak o identitetu osobe koja je upravljala plovnim objektom ili plovilom u trenutku počinjenja prekršaja.

Također, uređuje se situacija kada je pravna osoba vlasnik, odnosno brodar plovnog objekta ili plovila kojim je počinjen pomorski ili plovidbeni prekršaj, da je tada podatke o identitetu osobe koja je upravljala plovnim objektom ili plovilom dužna dati odgovorna osoba u toj pravnoj osobi.

**Uz članak 50.**

Ovim člankom određuje se da je prilikom obavljanja službenih radnji ovlašteni službenik ovlašten subjektu nadzora i drugim osobama koje su zatečene na mjestu nadzora, izdavati obvezujuće naloge usmeno i neposredno ili posredstvom pomorskih radio-komunikacijskih uređaja, odnosno primjenom zvučne i svjetlosne signalizacije propisane pomorskim i plovidbenim propisima, a osoba na koju se nalog odnosi dužna je po tom nalogu postupiti.

Određuje se da subjekt nadzora i druge osobe koje su zatečene na mjestu nadzora, ne smiju svojim ponašanjem, djelovanjem, postupanjem ili propuštanjem postupanja prema nalogu ovlaštenog službenika, ni na koji način izbjegavati, onemogućavati ili otežavati provođenje službenih radnji te su tijekom njihova provođenja dužne postupati po nalozima ovlaštenog službenika.

Također, određuje se da je u slučajevima korištenja pomorskih radio-komunikacijskih uređaja, odnosno drugih tehničkih, ovlašteni službenik dužan voditi službenu evidenciju i/ili tonske i druge zapise.

**Uz članak 51.**

Ovim člankom određuje se da u obavljanju inspekcijskog nadzora ovlašteni službenik može, u slučaju postojanja osnove sumnje u počinjenje prekršaja propisanog zakonom te ako postoji opasnost od odgode, privremeno oduzeti predmete koje mogu poslužiti kao dokaz u prekršajnom postupku, na rok do donošenja pravomoćne odluke o prekršaju. O privremenom oduzimanju predmeta, ovlašteni službenik dužan je izdati potvrdu koja mora sadržavati bitne značajke oduzetih predmeta te podatke o osobi od koje su oduzete ili će to naznačiti u zapisniku o provođenju službene radnje, a oduzete stvari priključiti zapisniku ili navesti gdje se nalaze na čuvanju. Lučka kapetanija dužna je osigurati uvjete za čuvanje privremeno oduzetih predmeta. Ako ovlaštena osoba umjesto podnošenja optužnog prijedloga izda prekršajni nalog, tim će nalogom odlučiti i o mjeri oduzimanja predmeta, sukladno zakonu kojim se uređuje prekršajni postupak.

**Uz članak 52.**

Ovim člankom se utvrđuje da je ovlašteni službenik ovlašten, prema osobi za koju postoji osnova sumnje da je počinitelj prekršaja propisanog zakonom, izricati mjere opreza sukladno odredbama zakona kojim se uređuje prekršajni postupak, uključujući i mjeru privremenog oduzimanja pomorskih i plovidbenih isprava te isprava za upravljanje plovilom.

**Uz članak 53.**

Ovim člankom utvrđuje se da će ovlaštenim službenicima pomoć u obavljanju nadzora pružiti nadležna policijska uprava u slučaju fizičkog otpora ili ako se takav otpor očekuje s obzirom da ovlašteni službenici ne raspolažu sredstvima prisile.

**Uz članak 54.**

Ovim člankom uređeno je da se zapisnici o činjenicama utvrđenim pregledom plovnih objekata, poslovnih prostorija, prostora i drugih objekata, pregledom isprava i dokumenata, te predmeti, isprave i drugi dokumenti oduzeti tijekom provođenja inspekcijskog nadzora, kao i službene evidencije, te tonski i drugi elektronički zapisi na uređajima i opremi mogu koristiti kao dokazi u prekršajnom i kaznenom postupku.

**Uz članak 55.**

Ovim člankom utvrđuje se dužnost ovlaštenog službenika da pri obavljanju poslova propisanih ovim Zakonom i drugim pomorskim i plovidbenim propisima poštuje dostojanstvo, ugled i čast svake osobe na koju se radnja odnosi, vodeći računa o zaštiti Ustavom Republike Hrvatske i zakonom zajamčenih ljudskih prava i temeljnih sloboda te poštuje odredbe kodeksa profesionalne etike.

Isto tako, propisuje se da primjena ovlasti mora biti razmjerna potrebi zbog koje se poduzima te ne smije izazvati veće štetne posljedice od onih koje bi nastupile da ovlasti nisu primijenjene, kao i obveza ovlaštenog službenika da primijeni onu ovlast kojom se s najmanje štetnih posljedica i u najkraćem vremenu postiže cilj.

**Uz članak 56.**

Ovim člankom utvrđuje se da poslove sigurnosti plovidbe ovlašteni službenici obavljaju u službenim odorama ili civilnoj odjeći, kada su se dužni identificirati službenom iskaznicom i značkom osim u iznimnim situacijama kada bi to moglo ugroziti postizanje cilja zbog kojeg se primjena ovlasti poduzima.

**Uz članak 57.**

Ovim člankom je propisano da se na prava, obveze i odgovornosti službenika i namještenika primjenjuje propis o državnim službenicima i u skladu s njim sklopljeni kolektivni ugovor (Kolektivni ugovor za državne službenike i namještenike), ako ovim Zakonom nije drugačije propisano.

**Uz članak 58.**

Ovim člankom propisana je obveza da se svim službenicima i namještenicima na svim poslovima koje obavljaju osiguraju radni uvjeti sukladno propisu kojim je regulirana zaštita na radu ali i odgovornost službenika i namještenika za čuvanje vlastite sigurnosti i zdravlje na radu kao i sigurnost i zdravlje ostalih osoba ako je to ovisno o njihovim postupcima.

**Uz članak 59.**

Propisano je da se službenicima osigura besplatna pravna pomoć u postupcima koji su protiv službenika pokrenule fizičke ili pravne osobe zbog radnji poduzetih u obavljanju službenog posla osim u slučajevima kada se za isti slučaj pred nadležnim službeničkim sudom vodi postupak protiv službenika ili je u tom postupku službenik proglašen odgovornim za tešku povredu službene dužnosti.

**Uz članak 60.**

Ovim člankom propisano je da se slobodna radna mjesta službenika u Upravi i lučkim kapetanijama popunjavaju putem internog oglasa, javnog natječaja, napredovanja, premještaja ili rasporeda državnog službenika u skladu s ovim Zakonom i zakonom koji uređuje prijam u državnu službu.

Ovim Zakonom je uređeno da se slobodna radna mjesta mogu popunjavati iznimno bez javnog natječaja ako se radi o osobi s kojom je temeljem posebnog programa Vlade Republike Hrvatske sklopljen ugovor o stipendiranju ili školovanju redovitog studenta odnosno učenika.

**Uz članak 61.**

Zakonom o državnim službenicima uređen je postupak prijema u državnu službu koji se temelji na izradi planova prijama koji se donose po usvajanju državnog proračuna za kalendarsku godinu za koju se i plan donosi.

Ovaj je postupak u dosadašnjoj primjeni pokazao određene manjkavosti kod popune radnih mjesta koje nije moguće popuniti temeljem provedenih internih oglasa, napredovanja ili premještaja. Posebno su problematična radna mjesta s jednim izvršiteljem npr. kapetana ispostave, člana posade broda, kod kojih u skladu s postojećim zakonskim odredbama, od trenutka kada radno mjesto ostane prazno do njegove popune prođe vremenski period često dulji od 15 mjeseci.

Ovim Zakonom propisan je postupak koji bi trebao osigurati neprekinuto obavljanje poslova sigurnosti na ključnim radnim mjestima za koje se može unaprijed odrediti datum kada će ostati upražnjena zbog odlaska službenika u mirovinu. Utvrđena je obveza objave internog oglasa 8 mjeseci prije nego što se mjesto uprazni, a raspisivanja javnog natječaja najkasnije u roku od 4 mjeseci od oglašavanja internog oglasa.

Zakonom je propisano da se za radna mjesta koja ostanu upražnjena zbog odlaska službenika u mirovinu na kojima se obavljaju poslovi traganja i spašavanja osoba u pogibelji na moru, koordinacija spašavanja plovila i osoba s plovila na unutarnjim vodama u slučaju plovidbene nesreće, predviđanje, sprječavanje, ograničavanje, osiguranje spremnosti za reagiranje i reagiranje na iznenadna onečišćenja mora i na izvanredne prirodne događaje u moru radi zaštite morskog okoliša i obalnog područja, kao i zaštite okoliša od onečišćenja s objekata unutarnje plovidbe, nadzor i upravljanje pomorskim prometom, nadzor i upravljanje riječnim prometom, inspekcijski nadzor sigurnosti plovidbe sukladno pomorskim i plovidbenim propisima, izdavanje brodskih isprava i knjiga brodovima hrvatske zastave u međunarodnoj plovidbi i izdavanje identifikacijskih isprava i svjedodžbi pomorcima i brodarcima na brodovima hrvatske zastave u međunarodnoj plovidbi, vođenje prekršajnog postupka u prvom stupnju za pomorske i plovidbene prekršaje ne primjenjuju odredbe propisa i odluke o ograničavanju zapošljavanja državnih službenika.

**Uz članak 62.**

Poslovi sigurnosti plovidbe usko su povezani s aktivnostima na moru koje su izrazito sezonskog karaktera te se tako tijekom turističke sezone opseg pojedinih poslova lučkih kapetanija i ispostava lučkih kapetanija poveća i nekoliko desetaka puta u odnosu na ostatak godine. Zbog ovog povećanja opsega poslova u lučkim kapetanijama i ispostavama svake godine se zapošljavaju državni službenici na određeno vrijeme.

S obzirom na to da se sezonski pomorski granični prijelazi otvaraju od 1. travnja, odnosno iznimno 7 dana prije uskrsnih blagdana ukoliko je to prije 1. travnja, ovim Zakonom je uređeno da se postupak prijama, odnosno objava oglasa za prijam državnih službenika na određeno vrijeme mora obaviti najkasnije do 15. veljače.

Ovim člankom je uređeno da se na način prijama osoba u državnu službu na određeno vrijeme, raspored na odgovarajuće radno mjesto, trajanje državne službe te druga prava i obveze primjenjuju propisi kojima se uređuje zapošljavanje državnih službenika na određeno vrijeme zbog povećanog opsega poslova.

**Uz članak 63.**

Jedan od uvjeta za prijam u državnu službu je odgovarajuće radno iskustvo koje se propisuje za svako radno mjesto u pravilniku o unutarnjem redu državnog tijela sukladno odredbama Uredbe u nazivima radnih mjesta i koeficijentima složenosti poslova u državnoj službi.

U suvremenom pomorstvu ukrcaj pomoraca i plovidba na brodovima u međunarodnoj plovidbi odvija se u razdobljima od 15 do 120 dana uz približno jednak boravak na kopnu. Posljedica ovakvog načina rada je da pomorci tijekom kalendarske godine plove najčešće oko 6 mjeseci što znači da im za stjecanje odgovarajućeg radnog iskustva treba duplo više vremena nego osobama koje rade na kopnu (npr. 4 godine radnog iskustva mogu steći nakon 8 kalendarskih godina plovidbe).

Kako bi se kandidate pomorske struke dovelo u ravnopravni položaj s kandidatima ostalih struka, ovim Zakonom je propisano da se odgovarajućim radnim iskustvom za radno mjesto visoke stručne spreme smatra plovidba u svojstvu časnika u trajanju od najmanje polovine vremena koje je propisano za to radno mjesto sukladno odredbama posebnog propisa koji se odnosi na stručne uvjete koje moraju ispunjavati državni službenici. U slučaju radnog mjesta više ili srednje stručne spreme odgovarajućim radnim iskustvom smatra se i plovidba u trajanju od najmanje polovine vremena koje je propisano za to radno mjesto. Isti princip odnosi se i na brodarce koji plove na plovilima unutarnje plovidbe.

Kao i u slučaju radnog iskustva, ovim člankom je propisana i jednakovrijednost više stručne spreme i odgovarajuće plovidbene službe na najodgovornijim i najsloženijim pomorskim i zvanjima unutarnje plovidbe s visokom stručnom spremom. Ovim odredbama bi se osiguralo jednostavnije zapošljavanje pomoraca na kopnu nakon prestanka plovidbene službe.

**Uz članak 64.**

Ovim člankom propisano je izvanredno napredovanje državnih službenika koji stječu višu stručnu spremu temeljem završenog školovanja gdje se kao uvjet radnog iskustva uzima u obzir ukupni radni staž u Upravi ili lučkim kapetanijama i stečena stručna sprema.

**Uz članak 65.**

Ovim člankom propisuje se obveza službenicima Uprave i lučkih kapetanija za neprekidnim osposobljavanjem i stručnim usavršavanjem te su utvrđeni poslovi stručnog osposobljavanja i usavršavanja.

Također se daje ovlast ministru za donošenje pravilnika o sadržaju, načinu i uvjetima stručnog usavršavanja, osposobljavanja i provjere stručne osposobljenosti službenika i vježbenika, općim i posebnim uvjetima koje moraju ispunjavati službenici koji se angažiraju za neposrednu provedbu posebnih programa izobrazbe, njihovim pravima i obvezama, kao i visina naknada za neposredan rad na izobrazbi.

**Uz članak 66.**

Službenicima Uprave i lučkih kapetanija koji su raspoređeni na radna mjesta koja nisu radna mjesta članova posade broda omogućen je ukrcaj na javni brod u svojstvu vježbenika palube ili vježbenika stroja radi stjecanja časničkog zvanja u službi palube, odnosno časničkog zvanja u službi stroja. Tijekom ukrcaja obavit će se osposobljavanje na način i prema programu sukladno posebnom propisu kojim je uređeno stjecanje svjedodžbi o osposobljenosti pomoraca.

**Uz članak 67.**

Ovim člankom dana je ovlast ministru do odobri stručno usavršavanje službenika Uprave i lučkih kapetanija na brodu u međunarodnoj plovidbi u trajanju od 12 mjeseci svakih 5 godina te su utvrđena prava i obveze službenika u tom periodu.

**Uz članak 68.**

Jedan od načina stručnog osposobljavanja službenika Uprave i lučkih kapetanija je stručno osposobljavanje za stjecanje pojedinih svjedodžbi o osposobljenosti sukladno programima koji su propisani posebnim propisima kojima se uređuje izobrazba pomoraca, brodaraca i osposobljavanje voditelja brodica i čamaca.

Ovim člankom uređuje se da ove programe izobrazbe mogu provoditi lučke kapetanije kao i da se praktični dio osposobljavanja obavlja na javnim brodovima, brodicama, čamcima kao i na školskom brodu Ministarstva.

**Uz članak 69.**

Iz sredstava državnog proračuna pokrivaju se troškovi za obnove i stjecanja svjedodžbi državnim službenicima Uprave i lučkih kapetanija, kao i troškovi liječničkih pregleda članova posade brodova, brodica i čamaca.

**Uz članak 70.**

Ovim člankom propisano je da se službenik Uprave ili lučke kapetanije može uputiti na obrazovanje ili usavršavanje u drugo državno tijelo ili ustanovu u Republici Hrvatskoj ili u inozemstvo sukladno potrebama njegovog radnog mjesta kao i da se službenici drugih tijela mogu obrazovati i stručno usavršavati u Upravi i lučkim kapetanijama.

Također je propisana obveza obrazovanja i stručnog usavršavanja službenika drugih tijela državne uprave koji dobivaju ovlaštenja za obavljanje poslova inspekcije sigurnosti plovidbe u Upravi ili lučkim kapetanijama.

**Uz članke 71. - 73.**

Dugogodišnja praksa dodjele nagrada i priznanja službenicima i namještenicima Uprave i lučkih kapetanija za iznimne poduhvate u akcijama traganja i spašavanja, za ostvarene rezultate u radu, odlazak u mirovinu uz proslavu Dana pomoraca sada je uređena ovim Zakonom.

Ministru se daje ovlast za donošenje pravilnika kojim će se utvrditi kriteriji i način vrednovanja rezultata rada temeljem koji se dodjeljuju nagrade i priznanja.

**Uz članak 74.**

Utvrđeno je da postoje lake i teške povrede službene dužnosti za koje službenik odgovara disciplinski.

**Uz članak 75.**

Ovim člankom propisane su lake povrede službene dužnosti osim onih utvrđenih propisom o državnim službenicima.

**Uz članak 76.**

Ovim člankom propisane su teške povrede službene dužnosti osim onih utvrđenih propisom o državnim službenicima.

**Uz članak 77.**

Službeniku koji je udaljen iz službe oduzimaju se sredstva koja su mu povjerena za obavljanje posla, te mu se za vrijeme trajanja udaljenja zabranjuje nošenje službene odore.

**Uz članak 78.**

Ovim člankom propisano je da se sredstva za rad osiguravaju u državnom proračunu Republike Hrvatske u okviru posebnog programa za sigurnost plovidbe.

Nadalje, daje se ovlast ministru da pravilnikom utvrdi način obračuna nagrada ili naknada koje su prihod državnog proračuna, a koje u skladu s pomorskim propisima ili drugim posebnim propisom pripadaju Upravi, lučkoj kapetaniji, njenom brodu ili brodici za materijalne i druge troškove koji su posljedica obavljanja odgovarajućih poslova.

**Uz članak 79.**

Službenici, te namještenici koji obavljaju odgovarajuće stručne i tehničke poslove imaju pravo na radnu odjeću i druga zaštitna sredstva, a ministru je dana ovlast da pravilnikom propiše izgled, vrstu, rok i način uporabe službene odore.

**Uz članke 80. – 81.**

S obzirom na broj lučkih kapetanija i ispostava, svaka promjena naziva Ministarstva i/ili upravne organizacije u sastavu koje su lučke kapetanije i ispostave lučkih kapetanija zahtjeva izmjene pečata s grbom Republike Hrvatske i natpisnih ploča čije je izgled utvrđen sukladno posebnim propisima, što predstavlja trošak od približno 150.000 kuna.

Kako bi se izbjegao ovaj nepotrebni trošak, Zakonom se uređuje sadržaj pečata s grbom Republike Hrvatske i natpisnih ploča koje koriste lučke kapetanije i ispostave lučkih kapetanija.

**Uz članak 82.**

Ovim člankom propisano je da se prekršajni postupak za pomorske i plovidbene prekršaje vodi sukladno odredbama Prekršajnog zakona.

**Uz članak 83.**

Daje se ovlast Ministarstvu da o pomorskim i plovidbenim prekršajima odlučuju u prvom stupnju, te da prekršajni postupak vodi voditelj prekršajnog postupka.

Propisuje se mogućnost imenovanja voditelja prekršajnog postupka za područje dviju ili više lučkih kapetanija i utvrđuje nadležnost Lučke kapetanije Rijeka za pomorske prekršaje, odnosno Lučke kapetanije Osijek za plovidbene prekršaje, za koje se ne može utvrditi mjesna nadležnost.

**Uz članak 84.**

Utvrđeno je da o žalbama na odluke voditelja prekršajnog postupka odlučuje sud nadležan prema odredbama propisa kojim se uređuje prekršajni postupak.

**Uz članak 85.**

Daje se ovlast ministru za imenovanje i razrješenje voditelja prekršajnog postupa, njegovog zamjenika i zapisničara, iz redova službenika lučkih kapetanija, odnosno Ministarstva, a na prijedlog lučkog kapetana.

Propisuje se da voditelj prekršajnog postupka i njegov zamjenik mora biti diplomirani pravnik s položenim pravosudnim ispitom.

**Uz članak 86.**

Ovim člankom propisana je zabrana svakog oblika utjecaja na donošenje odluka u prekršajnom postupku, a posebno utjecaja na voditelja prekršajnog postupka ili zamjenika, s ciljem utjecaja na tijek i ishod prekršajnog postupka

**Uz članak 87.**

Utvrđuje se novčana kazna za prekršaje iz članka 44. stavka 5., članka 45. stavka 4. i članka 46. stavka 5. u iznosu od 100.000,00 do 500.000,00 kuna kojom će se kazniti pravna osoba koja nastavi s korištenjem pomorskog objekta ili objekta unutarnje plovidbe, odnosno njihovim uređajima ili nastavi s korištenjem pomorskog dobra, obavljanjem djelatnosti ili građenjem i izvođenjem radova na pomorskom dobru, unatoč izdanom rješenju kojim mu se to zabranjuje.

Za isti prekršaj kaznit će se i odgovorna osoba u pravnoj osobi, novčanom kaznom u iznosu od 40.000,00 do 50.000,00 kuna, fizička osoba obrtnik i osoba koja obavlja drugu samostalnu djelatnost kaznit će se novčanom kaznom od 50.000,00 do 100.000,00 kuna, a fizička osoba novčanom kaznom od 40.000,00 do 50.000,00 kuna.

Također, obzirom da je zaštita pomorskog dobra od posebnog državnog i javnog interesa, a korist koja bi počinitelj mogao ostvariti njegovim protupravnim iskorištavanjem može biti poticajna za počinjenje prekršaja iz koristoljublja, to je određeno da se u takvim slučajevima počinitelji mogu kazniti novčanom kaznom u dvostrukom iznosu novčanih kazni koje su ovim člankom propisane.

**Uz članak 88.**

Utvrđuje se novčana kazna za prekršaje iz članka 44. stavka 3., članka 45. stavka 2. i članka 46. stavka 3. u iznosu od 10.000,00 do 15.000,00 kuna kojom će se kazniti pravna osoba koja odbija omogućiti ili ne omogući ovlaštenom službeniku nesmetani pregled objekta nadzora ili odbije dati ili ne da tražene podatke, odnosno odbije predočiti ili ne predoči tražene isprave i dokumente (članak 44. stavak 3., članak 45. stavak 2. i članak 46. stavak 3.).

Za isti prekršaj kaznit će se i odgovorna osoba u pravnoj osobi, novčanom kaznom u iznosu od 2.000,00 do 5.000,00 kuna, fizička osoba obrtnik i osoba koja obavlja drugu samostalnu djelatnost novčanom kaznom od 5.000,00 do 10.000,00 kuna, a fizička osoba novčanom kaznom od 2.000,00 do 5.000,00 kuna.

**Uz članak 89.**

Utvrđuje se novčana kazna za prekršaje iz članka 49. u iznosu od 10.000,00 do 15.000,00 kuna kojom će se kazniti pravna osoba koja na zahtjev ovlaštenog službenika ne dostavi u roku od 15 dana vjerodostojan podatak o identitetu osobe koja je upravljala plovnim objektom ili plovilom u trenutku počinjenja prekršaja.

Za isti prekršaj kaznit će se i odgovorna osoba u pravnoj osobi, novčanom kaznom u iznosu od 2.000,00 do 5.000,00 kuna, fizička osoba obrtnik i osoba koja obavlja drugu samostalnu djelatnost novčanom kaznom od 5.000,00 do 10.000,00 kuna, a fizička osoba novčanom kaznom od 2.000,00 do 5.000,00 kuna.

**Uz članak 90.**

Utvrđuje se novčana kazna za prekršaje iz članka 44. stavka 2. i članka 47. stavka 5. u iznosu od 2.000,00 do 5.000,00 kuna kojom će se kazniti fizička osoba koja na zahtjev ovlaštenog službenika ne zaustavi plovni objekt ili plovilo na mjestu koje odredi ovlašteni službenik ili koja na zahtjev ovlaštenog službenika odbije dati na uvid svoju identifikacijsku ispravu, odnosno ispravu o osposobljenosti za upravljanje plovnim objektom ili plovilom.

**Uz članak 91.**

Utvrđuju se rokovi u kojima će se donijeti ili uskladiti odgovarajući provedbeni propisi te koji propisi ostaju na snazi do stupanja na snagu provedbenih propisa donesenih na temelju ovoga Zakona.

**Uz članak 92.**

Određuje se da do stupanja na snagu propisa o službenim odorama iz članka 79. stavka 3. Zakona, na snazi ostaje Pravilnik o službenoj odori državnih službenika lučkih kapetanija ("Narodne novine", br. 41/17)

**Uz članak 93.**

Određuje da se do stupanja na snagu posebnog propisa kojim se uređuje nacionalni plan traganja i spašavanja ljudskih života na moru, naknade za utvrđivanje sposobnosti brodica za plovidbu i baždarenje brodica te naknade za isprave i knjige koje izdaju lučke kapetanije, ostaju na snazi: Nacionalni plan traganja i spašavanja ljudskih života na moru ("Narodne novine", br. 164/98), Naredba o visini naknade za utvrđivanje sposobnosti brodica za plovidbu i o visini naknade za baždarenje brodica ("Narodne novine", br. 159/13 i 42/17), Naredba o visini naknade za isprave i knjige koje izdaju lučke kapetanije ("Narodne novine", br. 5/17). Kako su u tijeku izmjene Pomorskog zakonika kojim su i do sada bila uređena pitanja traganja i spašavanja ljudskih života na moru, utvrđivanja sposobnosti za plovidbu brodica, baždarenja brodica, izdavanja isprava i knjiga pomorskim objektima i pomorcima, odlučeno je da se pojedinačne odredbe koje su odnose na ovu materiju, a do sada bile propisane Zakonom o lučkim kapetanijama ubuduće urede Pomorskim zakonikom kao što je to u slučaju unutarnje plovidbe uređeno Zakonom o plovidbi i lukama unutarnjih voda

**Uz članak 94.**

Kako bi se osigurao kontinuitet obavljanja poslova sigurnosti, ovim člankom omogućeno je državnim službenicima koji su na dan stupanja na snagu ovoga Zakona zatečeni na radnom mjestu lučkog kapetana obavljanje poslova tog radnog mjesta, do imenovanja lučkog kapetana koji će biti izabranog temeljem provedenog internog oglasa, a potom i javnog natječaja ako se radno mjesto ne popuni internim oglasom.

Ministarstvo je dužno raspisati interni oglas za radna mjesta lučkih kapetanija najkasnije u roku od mjesec dana od dana stupanja na snagu Pravilnika o unutarnjem redu Ministarstva.

Isto tako je omogućeno državnim službenicima zatečenim na radnim mjestima kapetana ispostave da bez obzira na stručnu spremu ostanu raspoređeni na radnom mjestu kapetana iste ispostave, u vremenskom periodu od 5 godine nakon dana stupanja na snagu uredba o unutarnjem ustrojstvu Ministarstva kojom su ispostave razvrstavaju u kategorije sukladno odredbama ovog Zakona.

**Uz članak 95**

Određuje da lučke kapetanije koje su dosad bile zadužene samo za poslove sigurnosti plovidbe prema pomorskim propisima, počinju obavljati poslove sigurnosti plovidbe sukladno odredbama plovidbenih propisa tek nakon stupanja na snagu pravilnika iz članka 91. stavka 2. Zakona, kojim se uređuje unutarnji red Ministarstva. Na isti način će lučke kapetanije unutarnje plovidbe početi obavljati pojedine poslove sigurnosti plovidbe prema pomorskim propisima.

**Uz članak 96.**

Određuje da s danom stupanja na snagu Zakona, prestaje važiti Zakon o lučkim kapetanijama („Narodne novine“, br. 124/97).

**Uz članak 97.**

Ovim člankom propisuje se stupanje na snagu Zakon osmog dana od dana objave u „Narodnim novinama“.